Mengapa beri tarikh baru jika ada penerbangan hari sama, soal penumpang AirAsia

Penumpang AirAsia yang sebelum ini berdepan isu pembatalan penerbangan untuk pulang beraya pada April akhirnya dapat menarik nafas lega apabila dia berjaya mendapatkan semula penerbangan pada tarikh asal.
Sebelum ini, MalaysiaNow melaporkan, penerbangan dua hala yang ditempah oleh Mohd Dahlan Mohd Noor untuk tiga orang, sejak hampir setahun lalu dibatalkan dan ditukar kepada tarikh baru tanpa persetujuannya.
Mengikut dokumen yang ditunjukkan kepada MalaysiaNow, penerbangan yang sepatutnya berlepas pada 19 April dari Kuala Lumpur ke Kota Bharu, Kelantan, ditukar kepada 22 April, tarikh umat Islam dijangka menyambut Hari Raya Aidilfitri di Malaysia.
Meskipun ditawarkan pilihan untuk menukar tarikh penerbangan secara percuma, Dahlan tetap kecewa apabila tiada penerbangan antara tarikh 19 hingga 21 April.
Namun begitu, sejak isu yang dihadapinya itu disiarkan pada Jumaat minggu lalu, Dahlan memaklumkan MalaysiaNow bahawa dia dihubungi oleh wakil AirAsia yang ingin berbincang dengannya bagi menyelesaikan masalah terbabit.
Bagaimanapun, perbincangan itu mencetuskan kemarahan Dahlan apabila dimaklumkan AirAsia sememangnya mempunyai penerbangan yang beroperasi pada 19 April.
Ini menyebabkan Dahlan mempersoalkan tindakan AirAsia yang membatalkan penerbangannya dan menukar kepada tarikh baru, sedangkan terdapat penerbangan yang boleh dinaiki pada hari sama.
"Apabila saya buka aplikasi AirAsia (pada 19 Mac) untuk membeli tiket baru, memang ada tunjuk tiga penerbangan pada tarikh 19 April 2023 dan dua penerbangan pada 20 April 2023," katanya kepada MalaysiaNow.
"Selepas itu dia (wakil AirAsia) kata yang penerbangan 19 April pada jam 6.35 pagi itu hanya cukup-cukup untuk kami bertiga.
"Sekali lagi saya cuba beli 'tiket baru' untuk enam orang, boleh pula sampai ke halaman bayaran. Bagaimana cakap hanya ada tiga kekosongan tetapi saya boleh beli tiket baru sampai enam hingga lapan orang?"
Untuk rekod, penumpang yang ingin membeli tiket penerbangan bertarikh 19 hingga 24 April 2023 menggunakan platform AirAsia pada masa ini perlu membayar sekitar RM700 seorang, kenaikan mendadak daripada RM141.96 yang dibayar Dahlan ketika menempah 3 tiket dua hala pada 23 April tahun lalu.
Mengulas lanjut, Dahlan akhirnya berjaya mendapatkan kembali penerbangan pada 19 April selepas dia sekali lagi dihubungi AirAsia pada tengah hari 21 Mac.
"Pagi tadi (21 Mac) baru selesai. Saya dihubungi wakil daripada AirAsia yang akhirnya menawarkan penerbangan pada jam 7.55 malam pada 19 April dan pulang pada 24 April.”
MalaysiaNow cuba menghubungi AirAsia dan masih menunggu maklum balas daripada syarikat penerbangan itu.


Sektor pelancongan bimbang PKP dilaksana semula akibat kemunculan Omicron

Walaupun masih banyak yang tidak diketahui tentang varian dibimbangi (VOC) Omicron yang masih baru penularannya, pakar berkata sebarang langkah untuk memperkenalkan semula sekatan pergerakan yang dikenakan awal tahun lepas dan sekali lagi tahun bagi mengekang penyebaran virus itu akan memberi kesan yang besar kepada industri pelancongan yang masih bergelut untuk pulih akibat langkah kesihatan sebelum ini.Pelaksanaan perintah kawalan pergerakan (PKP) ibarat mimpi ngeri bagi sektor pelancongan apabila penutupan sempadan antarabangsa dan larangan merentas negeri menyebabkan industri yang menjadi antara penyumbang tertinggi Keluaran Dalam Negara Kasar (KDNK) itu lumpuh dan kebanyakan perniagaan terpaksa “gulung tikar”.Antara yang terjejas teruk termasuklah sektor penerbangan dan perhotelan, malah ribuan pekerja terpaksa diberhentikan atau ditawarkan cuti tanpa gaji sebagai langkah mengurangkan kerugian yang dialami syarikat.Apabila kerajaan akhirnya mengumumkan kebenaran untuk merentas negeri pada Oktober selepas melaksanakan sekatan pergerakan penuh dalam satu tempoh yang panjang, ramai terutamanya dalam kalangan pemain industri menarik nafas lega apabila dibenarkan kembali meneruskan operasi.Pemerhatian MalaysiaNow mendapati, keputusan itu sememangnya menghidupkan kembali industri pelancongan walaupun ia hanya dibuka untuk pelancong domestik, malah pemain industri juga sangat optimis untuk menunggu keputusan kerajaan membuka sempadan negara bagi menerima kemasukan pelancong asing.Namun begitu, hasrat ini mungkin terpaksa ditangguhkan apabila kebimbangan kembali tercetus di peringkat global susulan kemunculan varian terbaru Covid-19 dikenali sebagai varian Omicron yang mula dikesan di Afrika Selatan.Akibat penularan varian ini, negara seperti Jepun dan Australia menutup sempadan mereka manakala beberapa negara lain termasuk Malaysia melarang kemasukan penerbangan dari negara yang dikesan mempunyai kes OmicronMeskipun langkah berjaga-jaga yang diambil oleh kerajaan, varian Omicron dikesan di Malaysia baru-baru ini sekali gus mencetuskan kebimbangan ramai.Ketua Ahli Ekonomi Bank Islam Mohd Afzanizam Abdul Rashid, berkata susulan perkembangan ini, ada kemungkinan negara akan kembali melaksanakan PKP seperti sebelum ini.Namun begitu, beliau berkata, masih terlalu awal untuk membuat kesimpulan memandangkan maklumat mengenai kesan varian terbaru itu masih tidak diketahui sepenuhnya berbanding varian lain.“Ada kemungkinan akan laksana PKP, dan pastinya ini akan jejaskan pertumbuhan ekonomi negara seperti yang kita lihat sebelum ini,” katanya kepada MalaysiaNow.Sementara itu, Ketua Pegawai Eksekutif Persatuan Hotel Malaysia Yap Lip Seng, berkata kemunculan varian baru itu mencetuskan situasi panik dalam industri pelancongan apabila kerajaan dijangka akan melaksanakan sekatan pergerakan sebagai langkah mencegah penularan varian itu.Beliau turut berpendapat bahawa pelaksanaan sekatan pergerakan bukanlah penyelesaian terbaik memandangkan ia sudah terbukti tidak berkesan sebelum ini apabila kes jangkitan terus meningkat.“Pakar kesihatan bagaimanapun masih belum ketahui kesan dan implikasi varian baru ini, malah mereka mencadangkan supaya melaksanakan prosedur operasi standard (SOP) sama seperti pemakaian pelitup muka, sanitasi dan sebagainya.“Pelaksanaan ‘lockdown’ secara menyeluruh sudah terbukti tidak berkesan dan hanya menjejaskan ekonomi negara,” katanya ketika dihubungi MalaysiaNow.Pemain industri lebih bersediaMengulas mengenai kemungkinan pelaksanaan sekatan pergerakan penuh Afzanizam berkata, kerajaan dan pemain industri mungkin akan lebih bersedia memandangkan Malaysia sudah melalui fasa ini beberapa kali sejak tahun lepas.“Kita pun sudah hidup dalam norma baru seperti bekerja dari rumah, menjaga penjarakan sosial dan mengikut SOP yang ditetapkan ketika berada di tempat awam.“Berdasarkan situasi yang dihadapi sebelum ini, pastinya kita akan lebih berpengalaman untuk berhadapan dengan ancaman terbaru ini, malah KKM juga dilihat melakukan pemantauan yang lebih ketat dan berjaya kesan kemasukan Omicron dnegan cepat.“Jika Omicron terbukti tidak begitu bahaya, ini tidak bermakna orang ramai boleh pandang remeh terhadap SOP kerana ancaman Covid-19 masih ada,” katanya.Menurut Yap, kebimbangan utama bagi industri pelancongan ialah menunggu butiran penuh mengenai varian Omicron dan kesannya terhadap pergerakan antarabangsa yang dijangka akan menjejaskan rancangan membuka sempadan negara.“Seperti yang kita semua maklum, industri pelancongan tidak boleh hanya bergantung kepada pelancong domestik, kami agak terdesak untuk menerima semula pelancong asing.“Selepas berdepan dengan pelbagai varian sebelum ini, kemunculan varian Omicron juga tiada bezanya, orang ramai harus sentiasa patuhi SOP yang diwujudkan bagi meminimumkan risiko jangkitan,” katanya.Tambah Yap, SOP dan langkah pencegahan yang sama diguna pakai industri pelancongan sepatutnya cukup memadai untuk mengekang penularan virus tersebut terutama jika ia dilaksanakan secara ketat.


Ulama kontroversi Indonesia Habib Rizieq dibebaskan dengan parol

Ulama Islam kontroversi di Indonesia Rizieq Shihab atau lebih dikenali sebagai Habib Rizieq dibebaskan dari penjara dengan jaminan parol pada Rabu, selepas setahun menjalani hukuman, seorang pegawai kerajaan mengesahkan.
Pemimpin rohani organisasi Front Pembela Islam (FPI) yang diharamkan negara itu dijatuhkan hukuman empat tahun penjara pada Jun tahun lalu kerana melanggar undang-undang kuarantin Covid-19 dan menyebarkan berita palsu semasa pandemik.
Rizieq turut didapati bersalah melanggar perintah sekatan pergerakan Covid-19 selepas menganjurkan dan menghadiri beberapa acara besar-besaran ketika pandemik di tahap kemuncak di negara itu, termasuk mengadakan majlis perkahwinan anak perempuannya.
Dalam sebuah kenyataan, pegawai penjara berkata  Rizieq ditahan sejak Disember 2020 dan layak mendapat parol selepas setahun menjalani hukuman.
Menurut kenyataan itu, Rizieq dibebaskan selepas beliau memenuhi “syarat pentadbiran dan tuntutan subtantif bagi mendapatkan pengampunan.”
Di negara yang mempunyai populasi penduduk beragama Islam paling besar di dunia, Rizieq dilihat menjadi pemimpin agama yang mencetuskan polarisasi di Indonesia.
Beliau yang lantang dalam ucapan dan kenyataannya menjadi pemimpin utama dalam tunjuk perasaan besar-besaran pada 2016 di mana ia menyebabkan gabenor Jakarta yang beragama Kristian, Basuki Tjahaja Purnama dijatuhkan.
Pada 2017, Rizieq melarikan diri ke Arab Saudi selepas berdepan pertuduhan berkait pornografi dan menghina ideologi negara.
Penyokong tegar beliau mendakwa pertuduhan tersebut adalah bersifat politik dan pertuduhan tersebut kemudiannya digugurkan ketika beliau kembali ke Indonesia pada 2020.
Organisasi FPI yang dipimpin Rizieq diharamkan pada 2020 selepas kerajaan mengisytiharkan ia mengancam ideologi negara, namun beliau kekal popular dalam kalangan konservatif Islam di negara itu.


Sukar bagi orang Bidayuh berpisah dengan tanah adat mereka

Setiap kali Tim Anak Kawen mahu menikmati sayur-sayuran segar, apa yang dia perlu lakukan ialah pergi ke belakang rumahnya dan memilih apa-apa sayur dari kebun hidroponik yang diusahakannya di Padawan, kira-kira 40km dari ibu negeri Sarawak.Di sana, di sebidang tanah seluas kira-kira tiga hektar, dia turut menanam pelbagai jenis herba dan tanaman lain.Setiap pagi, dia akan memeriksa paras air bagi tanamannya yang menggunakan sistem fertigasi sementara menunggu pelanggannya mengambil tempahan sayur mereka.Bercakap kepada MalaysiaNow, dia berkata usahanya dalam bidang pertanian menjadi sebuah kelegaan yang membuatkan dirinya senang selepas tiga dekad bekerja sebagai jurujual.Walaupun selepas wabak Covid-19 melanda, Tim masih boleh mengerjakan tanahnya di bawah Skim Penempatan Semula Bengoh (BRS).“Hidup lebih senang sekarang,” katanya.“Ketika saya bekerja sebagai jurujual, saya perlu memandu sejauh 40km pergi dan balik setiap hari dari Kuching ke Bengoh.”Bagaimanapun, usaha barunya berbakti kepada tanah perlu dibayar harga yang mahal.Tim Anak Kawen bersama isteri di kebun hidroponik sayur-sayuran rumah mereka.Tim adalah antara 204 keluarga Bidayuh yang pernah tinggal di empat kampung berhampiran kawasan yang akan bertukar wajah sebagai empangan Bengoh – Kampung Taba Sait, Kampung Pain Bojong, Kampung Rejoi dan Kampung Semban di Upper Penrissen.Kira-kira 1,600 Orang Bidayuh akhirnya terpaksa berpindah tempat tinggal antara 2010 dan 2014, meninggalkan kebun, ternakan ikan, tanah perkuburan serta hak tanah adat mereka.Di BRS, setiap keluarga diperuntukkan sebuah rumah konkrit berkembar di 25 kawasan di atas sebidang tanah dengan keluasan suku ekar.Setiap unit dilengkapi tiga bilik tidur, dapur dan dua bilik mandi.Penempatan bernilai RM192 juta itu juga turut dilengkapi kemudahan asas seperti bekalan air terawat dan elektrik, selain kemudahan lain termasuk rumah ibadat: sebuah gereja Anglikan, sebuah Gereja Katolik Injil Borneo Sarawak dan empat balai raya bagi setiap kampung.Keputusan yang sukarKeputusan untuk berpindah dari tempat asal mereka adalah satu hal yang sukar bagi masyarakat Bidayuh, di mana nama itu sendiri bermaksud “orang darat”.Bidayuh dipercayai berasal dari kawasan bernama Sungkong, sebuah kawasan pergunungan yang terletak di Kalimantan Barat, Indonesia.Semasa pertengahan hingga akhir abad ke-19, mereka menerokai hutan Sarawak, termasuk Padawan, Bau, Penrissen dan Serian sekali gus membuka penempatan baru.Walaupun ramai yang m berpindah ke BRS, kira-kira 12 keluarga masih kekal tinggal di hulu Bengoh, mereka enggan meninggalkan tanah yang diwarisi daripada nenek moyang.Antara jalan di sekitar kawasan BRS.Tanah demikian dikenali sebagai tanah adat Bumiputera (NCR), iaitu tanah yang diwarisi secara turun-temurun tanpa sebarang hak milik.Di bawah “adat” atau undang-undang adat, tanah NCR terbahagi kepada tiga: “termuda”, “pulau galau” dan “pemakai menoa”.“Termuda” merujuk kepada kawasan pertanian atau ladang manakala “pulau galau” ialah kawasan rizab yang disimpan bagi kegunaan bersama.Manakala “pemakai menoa” pula merupakan kawasan yang digunakan untuk memburu binatang oleh masyarakat Dayak.Namun di kawasan tersebut yang hanya boleh diakses dengan berjalan kaki, kemudahan asas adalah sangat terhad walaupun beberapa rumah menggunakan tenaga solar atau generator.Untuk sampai ke rumah warisan keluarganya di Kampung Rejoi, Tim mesti berjalan kaki di kawasan tanah tinggi dan perlu menyeberangi lebih 20 jambatan buluh – sebuah perjalanan yang mengambil masa kira-kira lima jam secara keseluruhannya.“Dulu, di kampung, saya biasa pikul orang kampung bagi meredah hutan untuk ke hospital.“Saya terpaksa berjalan kaki selama empat jam, melintasi jambatan buluh di sepanjang perjalanan,” katanya sambil mengenang kejadian di mana dia terpaksa mendukung seorang wanita hamil meredah hutan untuk ke hospital.Setibanya di Bengoh, dia terpaksa pula mencari pengangkutan untuk pergi ke kawasan bandar.Menurut Tim, semua barangan dari peti sejuk, bahan api dan perabot akan dibawa penghantar meredah kawasan hutan itu.Kini, di penempatan yang mempunyai infrastruktur dan kemudahan sedia ada, penduduk kampung mempunyai akses yang lebih baik untuk kemudahan pendidikan dan penjagaan kesihatan.Namun ia bukanlah sebuah keputusan yang mudah untuk dilakukan.“Pada mulanya, saya tidak gembira,” kata Tim.“Tetapi kita perlu teruskan juga. Saya menerimanya kerana saya tahu ini adalah satu-satunya cara untuk saya sediakan kehidupan yang lebih baik untuk anak-anak.”Penyesuaian di tempat baru juga ternyata sukar bagi sesetengah penduduk kampung yang lebih tua kerana mereka terpaksa memulakan usaha pertanian dari awal semula.Tim berkata kerajaan negeri berjanji untuk menyediakan tanah bagi penduduk kampung sebagai pampasan, namun tanah yang diberikan tidak sesuai untuk tanaman padi dan lada.Menurutnya penduduk kampung terpaksa mencari tanaman lain yang boleh tumbuh di atas tanah yang diberikan, untuk dijual serta dimakan sendiri.Kanun Tanah NCR 1958Tim juga turut mengenang hari penduduk kampung terpaksa meninggalkan rumah mereka.“Mereka menangis pada hari itu apabila terpaksa berpindah dari kampung mereka,” katanya.“Saya juga menangis.”Tetapi tidak banyak yang boleh mereka lakukan kerana tanpa hak milik, kerajaan kekal memiliki hak terhadap tanah tersebut.Isu tanah NCR menjadi satu tajuk pertikaian berlarutan antara anak negeri Sarawak dan kerajaan.Sepanduk yang dinaikkan penduduk sepanjang jalan Tebedu-Serian.Enakmen Kanun Tanah 1958 adalah satu halangan terbesar kerana ia hanya mengiktiraf tanah NCR yang diklasifikasikan sebagai tanah adat sebelum 1 Januari 1958 dan/atau diwartakan oleh menteri sejak tarikh tersebut.Di Serian, kira-kira 46km dari BRS, sepanduk membantah pembinaan kuari di atas tanah tersebut dipasang di sepanjang jalan Tebedu-Serian.Penduduk kampung yang tinggal berhampiran berkata sepanduk itu dipasang selepas mereka menerima berita bahawa sebuah kuari baru diusahakan di belakang Gunung Sinmajau.Mereka bimbang jika batu diambil dari gunung untuk mengekstrak kuari, ia mungkin akan menyebabkan pencemaran sungai yang merupakan sumber air bagi tanaman sawah padi mereka.Henry Ahguk Anak Nyandeng, jurucakap Kampung Tubih Mawang, berkata perkara itu sudah dibangkitkan kepada Ketua Menteri Sarawak Abang Johari Openg.Namun begitu, aktiviti tersebut tetap diteruskan walaupun semasa pelaksanaan perintah kawalan pergerakan (PKP).“Kami mengadakan protes kira-kira setahun lalu,” katanya kepada MalaysiaNow.“Kemudian kami anjurkan pertemuan dengan ketua masyarakat dan jemput setiausaha politik untuk bawa perkara itu kepada pemimpin.”Dalam kes ini, nampaknya penduduk kampung berakhir dengan baik.Menurut Henry, Abang Johari memberi jaminan kepada penduduk kampung bahawa projek itu dibatalkan.“Kami berharap syarikat itu tidak lagi menjalankan aktiviti kuari di kawasan kami,” katanya.


Kes harian turun bawah 2,000 jangkitan, 2 lagi terkorban

1,921 kes baru Covid-19 direkodkan hari ini menjadikan jumlah keseluruhan sebanyak 4,544,626 kes.Sebanyak 1,716 pesakit turut dilaporkan sembuh, menjadikan jumlah keseluruhan kes sembuh sebanyak 4,482,734.Ketika ini, 25,155 kes aktif direkodkan, dengan 25,059 atau 95.8% daripadanya sedang menjalani kuarantin kendiri.Dalam pada itu, 15 (0.1%) kes kini berada di pusat kuarantin sementara 1,052 (4%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 29 kes dan 20 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 62.1% dengan kes Covid-19 merangkumi 6.7%.Dua kes kematian dilaporkan menjadikan kes keseluruhan kematian adalah sebanyak 35,737 orang.


Kes harian Covid-19 kekal lepasi 20,000

Malaysia merekodkan kes baru sebanyak 20,546 menjadikan kes keseluruhan Covid-19 meningkat sebanyak 1,404,899 kes.Selangor kekal mencatat kes harian tertinggi sebanyak 7,307 disusuli Sabah (1,665), Kedah (1,596), Johor (1508), Kuala Lumpur (1,442), Pulau Pinang (1,111), Perak (1,069), Kelantan (1,025), Sarawak (963), Pahang (926), Negeri Sembilan (698), Melaka (631), dan Terengganu (534).Hanya Labuan (3) sahaja negeri yang mencatat kes satu digit hari ini.MENYUSUL LAGI


Apa Undi 18 mahu pada PRU15?

Pilihan Raya Umum ke-15 (PRU15) yang akan berlangsung pada 19 November depan dijangka akan memberi gambaran yang lebih jelas mengenai kesan penyertaan kelompok pengundi berusia 18 hingga 21 tahun (Undi 18).
Meskipun Undi18 dan pendaftaran mengundi secara automatik diwartakan sejak 15 Disember 2021, masih juga ada yang tertanya-tanya sama ada kelompok ini betul-betul faham mengenai dunia politik negara dan bersedia untuk keluar mengundi.
Terdahulu, data Suruhanjaya Pilihan Raya (SPR) menunjukkan seramai 21,173,658 pengundi berdaftar untuk PRU15 dan 6.58% atau hampir 1.4 juta daripada jumlah itu merupakan kelompok pengundi berusia 18 hingga 21 tahun.
Walaupun jumlah itu tidaklah begitu signifikan jika dibandingkan dengan kelompok usia 30 hingga 39 tahun yang meliputi 22.11% atau hampir 4.7 juta pengundi, golongan Undi 18 terus menarik perhatian ramai disebabkan corak pengundian mereka.
Sebelum ini, ramai penganalisis menjangkakan corak pengundian golongan ini sukar diramal memandangkan mereka tidak ada "kesetiaan" terhadap parti politik berbanding golongan yang lebih tua.
Tinjauan MalaysiaNow sekitar Lembah Klang untuk menemu bual beberapa pengundi daripada kelompok usia 18 hingga 20 tahun mendapati, kebanyakan daripada mereka sememangnya sudah bersedia untuk mengundi.
Mereka berkata, media sosial menjadi antara platform utama untuk mengetahui perkembangan terkini mengenai dunia politik dan mereka akui semakin minat dengan topik politik terutama sejak tempoh dua tahun lalu.
Malah, mereka turut berkongsikan antara kriteria calon wakil rakyat atau pemimpin yang dianggap ideal.
Bagi R Sivaharriharann, 19, yang bakal mengundi di Parlimen Tampin, wakil rakyat yang sering melompat kawasan tidak akan menjadi pilihannya.
Pelajar universiti swasta itu berkata, individu yang layak digelar sebagai wakil rakyat perlu mengetahui masalah yang sedang dihadapi kawasan yang diwakilinya supaya dapat membawa isu tersebut ke peringkat Dewan Rakyat.
"Jika selalu tukar kawasan, bagaimana dia nak wakilkan suara rakyat?" soalnya ketika ditemui MalaysiaNow.
"Lebih baik undi anak jati kerana individu ini akan tahu suasana sebenar masyarakat setempat."
Sementara itu, Azri Syahmi Azhar, 19, pengundi Parlimen Bangi, tidak kisah mengenai sikap wakil rakyat yang suka lompat kawasan memandangkan langkah itu dilihat sebagai strategi yang ditetapkan parti politik.
Katanya, ini kerana tanggungjawab ahli Parlimen ialah merangka dasar dan kawasan yang diwakilinya mempunyai jawatankuasa untuk mendengar luahan rakyat dan mengambil tindakan yang sewajarnya.
"Saya tidak akan mengundi berdasarkan parti sebaliknya akan menilai calon yang dianggap berkaliber dan layak mewakili suara komuniti," katanya.
Berkongsikan mengenai ciri-ciri seorang pemimpin yang ideal, Muhammad Nur Aswad Jamel, 19, berharap parti politik akan lebih terbuka untuk kemukakan lebih banyak "muka baru" terutama dari kalangan golongan muda yang mempunyai pendidikan tinggi.
Selain itu, katanya, kriteria utama untuk memilih seorang pemimpin juga bergantung kepada kebolehan individu itu untuk menunaikan janji yang ditabur sebelum pilihan raya.
"Saya juga tidak berkenan dengan pemimpin yang sering tubuhkan parti baru.
"Sepatutnya mereka harus membuat pembersihan sebagai bukti menunjukkan inisiatif untuk membuat perubahan demi kebaikan rakyat," kata pengundi kerusi Parlimen Tangga Batu di Melaka itu.
Tambahnya, seorang pemimpin terutamanya individu yang dicalonkan sebagai perdana menteri perlu mempunyai integriti serta berkarisma tinggi dan tidak terpalit dengan isu rasuah.


Semua parti tidak akan layan cubaan sabotaj kerajaan, kata PM

Perdana Menteri Anwar Ibrahim hari ini berkata semua parti politik dalam kerajaan campuran telah menyatakan komitmen tidak akan melayan sebarang cubaan untuk mensabotaj kerajaan pimpinannya.
Beliau berkata sokongan tersebut ditunjukkan ketua-ketua parti Pakatan Harapan (PH), Barisan Nasional (BN), Gabungan Parti Sarawak (GPS) dan Gabungan Rakyat Sabah (GRS) pada konvensyen kerajaan yang berlangsung di Kuala Lumpur semalam.
“Perhimpunan (Konvensyen Perpaduan) tersebut dengan pengukuhan jelas bahawa sekurangnya untuk bertahun akan datang tidak ada layanan terhadap percubaan untuk sabotaj yang ada," katanya  pada Majlis Perjumpaan Perdana Menteri bersama warga Jabatan Perdana Menteri di Putrajaya.
“Saya lebih yakin kerana sepertimana saya lihat Konvensyen Kerajaan Perpaduan semalam telah menetapkan satu bentuk kerajaan kukuh dan (walaupun) pada peringkat awal macam-macam percubaan akuan berkanun (SD) dan sebagainya sampai kepada Yang di-Pertuan Agong dan sultan-sultan,” tambahnya.
Anwar berkata sejak beberapa bulan yang lepas, perjalanan kerajaan sekarang juga lebih kemas dan beberapa program yang dilaksanakan telah membantu untuk memantapkan negara.
Anwar yang juga Menteri Kewangan berkata kestabilan politik sedia ada dalam negara telah menyumbang kepada beberapa prestasi yang baik antaranya ekonomi negara mencatat pertumbuhan lebih baik daripada jangkaan sebanyak 5.6% pada suku pertama 2023.
“Kalau lihat angka-angka Jabatan Perangkaan menunjukkan suku tahun pertama itu jauh lebih baik daripada yang diunjurkan November dan Disember tahun lepas… inflasi berkurang, jumlah penganggur berkurang dan pelaburan juga bertambah,” katanya.
Jumaat lepas, Anwar berkata kerajaan yakin dapat mencapai unjuran pertumbuhan 4.0% hingga 5.0% bagi tahun 2023 di sebalik cabaran dan ketidaktentuan ekonomi global, disokong oleh asas ekonomi Malaysia yang kukuh serta pelaksanaan langkah Belanjawan 2023.
Beliau berkata pertambahan pelaburan di Malaysia memerlukan semua pihak di peringkat pusat  dan negeri untuk bekerja serentak bagi membolehkan proses pelaburan lancar.
“Pihak (negeri), perbandaran harus bekerja sederap supaya tahap kelulusan itu dapat dipercepatkan. Ini akan memastikan kita dapat pertahankan kadar pertumbuhan yang lebih meyakinkan dan serlahkan komitmen dan kesungguhan,” katanya.
Sebelum ini, Anwar berkata beberapa syarikat gergasi China bersetuju melabur di Malaysia antaranya syarikat Zhejiang Geely Holding Group (Geely) dan Rongsheng Petrochemical Co.
Projek pelaburan Geely adalah di Pahang dan Tanjung Malim, Perak manakala Rongsheng di Pengerang, Johor dan Terengganu.


Asean rangka 'panduan AI’ dengan tata kelola baru, kata sumber

Negara-negara Asia Tenggara sedang merangka garis panduan tadbir urus dan etika untuk kecerdasan buatan (AI) yang akan mengenakan "pengadang" pada teknologi yang berkembang pesat, lima pegawai yang mengetahui tentang perkara itu memberitahu Reuters.
Pengawal selia di seluruh dunia tergesa-gesa merangka peraturan untuk mengawal penggunaan AI generatif, yang boleh mencipta teks dan imej serta menimbulkan keterujaan serta kebimbangan tentang potensinya untuk membentuk semula pelbagai industri.
Pada Februari lalu, menteri-menteri daripada 10 negara Asean bersetuju mengenai keperluan untuk membangunkan "garis panduan AI" Asean untuk wilayah yang mempunyai populasi 668 juta penduduk, tetapi butiran perbincangan di kalangan pembuat dasar serantau masih belum dilaporkan sebelum ini.
Pegawai kanan Asia Tenggara berkata Panduan Asean mengenai Tadbir Urus dan Etika AI sedang dibentuk dan akan cuba mengimbangi manfaat ekonomi teknologi dengan risikonya.
"Penggubalan itu sedang berjalan dan ia boleh disiapkan menjelang akhir tahun ini sebelum ia disahkan oleh anggota Asean," kata seorang pegawai kepada Reuters.
Seorang lagi pegawai berkata ia boleh diumumkan pada Mesyuarat Menteri Digital Asean awal tahun depan.
Jurucakap Kementerian Komunikasi dan Penerangan Singapura berkata sebagai pengerusi mesyuarat 2024 itu, negara itu akan bekerjasama dengan negara-negara Asean lain "untuk membangunkan Panduan Asean mengenai Tadbir Urus dan Etika AI yang akan berfungsi sebagai langkah praktikal dan boleh dilaksanakan untuk menyokong penggunaan teknologi AI yang bertanggungjawab dan inovatif di Asean."
Negara Asean yang lain ialah Brunei, Kemboja, Indonesia, Laos, Malaysia, Myanmar, Filipina, Singapura, Thailand dan Vietnam.
Reuters cuba menghubungi kerajaan tersebut untuk mendapatkan ulasan segera namun tidak berjaya.
Sumber itu enggan mengulas lanjut tentang bentuk panduan AI tersebut, memandangkan perbincangan dan kerahsiaan proses Asean masih di peringkat awal.
Sumber itu, termasuk pegawai dari tiga negara Asia Tenggara yang enggan namanya disiarkan kerana mereka tidak diberi kuasa untuk bercakap kepada media.
Langkah Asean untuk menetapkan garis panduan sekitar AI hadir ketika Kesatuan Eropah (EU) dan Amerika Syarikat (AS) dijangka mengeluarkan draf tata kelola AI sukarela dalam masa beberapa minggu akan datang.
Tata kelola itu akan berkuat kuasa sebelum Akta AI yang menjejaki EU, yang masih dibatalkan.
Seperti rakan sejawatan mereka di Eropah dan AS, pembuat dasar serantau telah menyatakan kebimbangan khusus tentang potensi AI untuk mengindustrikan maklumat salah.
Pihak Berkuasa Pembangunan Media Singapura memberi amaran dalam kertas penyelidikan pada bulan Jun tentang risiko "halusinasi", apabila AI generatif menghasilkan kandungan berunsur spesies dengan kepastian yang meyakinkan.
Menurut tiga sumber tersebut, republik itu berada di barisan hadapan dalam mengetengahkan strategi AI di rantau ini dan mengetuai perbincangan bagi merangka panduan AI.


Leissner akui bimbang siasatan ke atas 1MDB dijalankan jika pembangkang menang PRU13

Bekas rakan kongsi Goldman Sachs Tim Leissner mengaku menerima sogokan AS$60 juta, menipu bank mengenai transaksi rasuahnya, dan dua kali memalsukan dokumen perceraian untuk mengahwini wanita lain.Leissner adalah saksi utama pendakwaan dalam perbicaraan Roger Ng, bekas rakan sekerjanya di Goldman yang didakwa membantu dalam penyelewengan dana 1Malaysia Development Berhad (1MDB) pada 2009 hingga 2014.Pada 2018, Leissner mengaku bersalah bersubahat dalam pengubahan wang haram dan melanggar undang-undang anti rasuah.Beliau juga bersetuju untuk bekerjasama dengan pendakwa raya dalam perbicaraan mengenai kes melibatkan syarikat itu.Ng, 49, mengaku tidak bersalah atas pertuduhan yang sama dan kini sedang dibicarakan di mahkamah persekutuan Brooklyn.Sepanjang seminggu memberi keterangan di mahkamah, Leissner menyifatkan gaya hidupnya yang  mewah selepas urus niaga melibatkan 1MDB telah menjadikannya sebagai seorang “bintang” di bank itu.Dalam pada itu, beliau turut menjelaskan kepada mahkamah langkah-langkah yang diambilnya bagi mengelak daripada ditangkap pihak berkuasa atas jenayah yang dilakukannya.Leissner turut berkata dia berharap dapat menebus kesalahan yang dilakukannya.“Ia bukanlah masa yang membanggakan dalam hidup saya, pada masa itu saya mahu dapatkan lebih banyak wang, walaupun saya sudah dibayar dengan baik,” kata Leissner.Pertuduhan terhadap Ng dijalankan selepas siasatan dilakukan terhadap kira-kira AS$6.5 bilion bon 1MDB yang dijual oleh Goldman pada 2012 dan 2013.Pendakwa raya berkata AS$4.5 bilion daripada jumlah jualan itu telah diselewengkan oleh pegawai kerajaan, pegawai bank dan rakan subahat mereka dalam salah satu skandal terbesar dalam sejarah Wall Street.Pada 2020, Goldman bersetuju membayar denda AS$3 bilion dan cawangannya di Malaysia turut mengaku bersalah di mahkamah AS.Bank pelaburan antarabangsa itu berkata pada masa penyelewengan berlaku ia tidak “meneliti dengan cermat pasukan pegawainya dalam rundingan urus niaga yang dijalankan.”Leissner berkata Ng yang merupakan pegawai Goldman di Malaysia, secara rahsia menjalin hubungan dengan dalang penyelewengan dana itu di luar Goldman, dan menerima sogokan.Bagaimanapun, peguam Ng, Marc Agnifilo mengatakan Leissner berbohong dalam mengaitkan anak guamnya dengan jenayah itu bagi mengurangkan sabitan hukuman.Namun, pihak pendakwaan berkata dakwaan Leissner disokong oleh bukti lain.Leissner berkata beliau membelanjakan wang sogokan itu membeli kapal layar bernilai AS$15 juta, pangsapuri di London dan New York, dan membuat pelaburan dalam pasukan bola sepak Itali, Inter Milan.Pada 2013 dia bertemu Kimora Lee Simmons, seorang model AS dan bekas isteri penerbit muzik Russell Simmons.Mereka berdua menetapkan tarikh perkahwinan sebelum Leissner memuktamadkan perceraiannya dengan seorang lagi wanita.Bagi membolehkan perkahwinan itu dijalankan, Leissner memalsukan dokumen perceraiannya – kali kedua dia melakukan tindakan sedemikian.Leissner berkata, akibat perbuatannya, beliau bimbang dirinya akan ditangkap.Semasa menyiapkan rundingan urus niaga bon 1MDB terakhir beberapa bulan menjelang Pilihan Raya Umum (PRU) ke-13 pada 2013, Leissner berkata beliau bimbang pembangkang memenanginya dan akan menyiasat perkara itu.Walaupun Barisan Nasional (BN) menang dalam PRU itu, Leissner berkata liputan akhbar yang kritikal mengenai 1MDB telah menyebabkan dirinya terus bimbang jika ditangkap.Pada Februari 2016, ejen FBI telah menghantar perintah sepina kepadanya.Berharap dapat memperolehi permit untuk tinggal di Los Angeles bersama keluarga barunya, Leissner berkata dia mengupah seorang peguam untuk memulakan kerjasama dengan kerajaan.Leissner bagaimanapun telah ditangkap pada Jun 2018.Menurutnya, pengakuan bersalah yang dilakukannya adalah untuk meringankan hukuman dan sedar peluangnya untuk tinggal di AS tidak dapat dilakukan.Kini, peguamnya berkata Leissner dan Lee Simmons tinggal berjauhan.“Saya harap saya tidak perlu pergi menjalani hukuman penjara,” kata Leissner.


Isu anak tidak sah taraf akan dibangkitkan di Kabinet, kata Zuraida

Menteri Perumahan dan Kerajaan Tempatan Zuraida Kamaruddin akan mengetengahkan kes permohonan seorang kanak-kanak lelaki untuk menjadi warganegara ditolak di Kabinet.Zuraida berkata tiada kanak-kanak yang seharusnya dinafikan kewarganegaraan atas sebab tidak sah taraf.Beliau berkata demikian selepas majoriti panel hakim di Mahkamah Persekutuan memutuskan seorang kanak-kanak berusia 10 tahun tidak layak mendapat kerakyatan Malaysia, walaupun bapanya seorang warganegara manakala ibunya seorang warganegara Filipina.Kanak-kanak tersebut dilahirkan di Filipina pada September 2010.Beberapa bulan selepas dilahirkan, kanak-kanak lelaki itu berpindah ke Malaysia bersama ibu bapanya yang mendaftarkan perkahwinan mereka pada Februari 2011.Menurut Zuraida, kes tersebut mengesahkan lagi kes-kes berkaitan status kerakyatan anak tidak sah taraf yang telah pun diputuskan sebelum ini, bertentangan dengan semangat keadilan dan belas ihsan.“Tiada anak yang patut dinafikan hak kewarganegaraan atas dasar dia tidak sah taraf,” katanya dalam satu kenyataan.“Saya akan membangkitkan kes ini kepada menteri bertanggungjawab atau di kabinet, demi memastikan dia mendapat status kewarganegaraan secara pendaftaran, mengikut Perkara 15(2) Perlembagaan Persekutuan.“Sudah tiba masanya untuk kita tamatkan kerosakan yang ditimpa kepada orang yang tidak bersalah ekoran peruntukan yang sudah ketinggalan zaman, iaitu Perkara 17 Perlembagaan Persekutuan, yang digunakan untuk penghakiman majoriti dalam kes tersebut,” tambah Zuraida yang komited untuk pemansuhan dan pindaan perkara tersebut.Semasa keputusan panel hakim dijalankan, presiden Mahkamah Rayuan Rohana Yusuf berkata Perkara 17 Perlembagaan Persekutuan menjelaskan anak yang tidak sah taraf haruslah mengikut kewarganegaraan ibu mereka, yang dianggap diperoleh semasa anak itu berpindah ke Malaysia menggunakan pasport yang dikeluarkan oleh kerajaan Filipina.Beliau juga berkata status sah taraf kanak-kanak itu menghalangnya daripada menjadi warganegara selepas kelahirannya berdasarkan undang-undang di bawah Perkara 14 Perlembagaan Persekutuan.


Wanita gagal batal status peluk Islam ketika masih kecil

Seorang ejen insurans gagal dalam usahanya untuk mencabar dakwaan penukaran agamanya kepada Islam secara sepihak ketika dia masih kecil oleh bapanya.Ia diputuskan oleh hakim Mahkamah Tinggi Noorin Badaruddin yang menolak permohonan semakan kehakiman yang difailkan oleh wanita berusia 42 tahun itu terhadap ketua pengarah Jabatan Pendaftaran Negara, Majlis Agama Islam Selangor (Mais) dan kerajaan Malaysia, selaku responden pertama hingga ketiga.Hakim Noorin dalam penghakimannya memutuskan bahawa dalam hal yang berkaitan dengan Islam, Perlembagaan Persekutuan telah memberikan kuasa kepada Mahkamah Syariah untuk menentukannya.“Mahkamah Sivil tidak boleh memasuki bidang kuasa eksklusif Mahkamah Syariah untuk menentukan perkara yang berkaitan dengan agama Islam.“Adalah sangat tidak wajar bagi mahkamah ini sebagai Mahkamah Sivil untuk menentukan kesahihan penukaran agama mana-mana orang sama ada orang itu beragama Islam atau tidak kerana ia termasuk dalam bidang kuasa Mahkamah Syariah menurut Perkara 121 Perlembagaan Persekutuan,” kata hakim itu semasa prosiding dalam talian semalam.Hakim Noorin berkata berkaitan permohonan perintah mandamus wanita itu terhadap responden Mais, mahkamah berkata ia tidak boleh mengeluarkan perintah mandamus mengarahkan Mais membatalkan atau menggugurkan nama pemohon daripada “Daftar Muallaf” kerana pemohon tidak pernah membuat permohonan dan/atau meminta pihak berkaitan berbuat demikian sebelum pemfailan semakan kehakiman itu. “Pihak yang berkenaan ialah pendaftar muallaf yang kewajipan berkanunnya ditetapkan di bawah Enakmen Pentadbiran Agama Islam (Negeri Selangor) 2003. Mahkamah ini bersetuju dan mendapati kewajipan berkanun itu tidak dikenakan ke atas Mais.Hakim berkata pemohon mempunyai hak untuk menganuti dan mengamalkan agama pilihannya, dan untuk perkara itu, wanita tersebut masih mempunyai remedi undang-undang sedia ada untuk membebaskannya daripada Islam.“Saluran yang betul ialah di Mahkamah Syariah iaitu di bawah Seksyen 61 (3)(b)(x) enakmen itu, Mahkamah Tinggi Syariah diberi bidang kuasa untuk mengisytiharkan seseorang itu bukan lagi beragama Islam.“Selepas itu, dia boleh meneruskan permohonan supaya namanya dikeluarkan daripada Daftar Mualaff dan membuat permohonan kepada Jabatan Pendaftaran Negara untuk menukar namanya dan menggugurkan perkataan Islam dalam kad pengenalannya,” kata hakim.Hakim Noorin yang memetik kes Indira Ghandi berkata terdapat banyak bukti yang menunjukkan golongan ibu mengambil langkah yang perlu untuk mencabar penukaran agama anak-anak oleh suami pada masa kanak-kanak itu masih di bawah umur.“Tindakan beliau yang diambil di hadapan Mahkamah Sivil adalah wajar kerana dia bukan seorang Muslim dan tidak berada dalam bidang kuasa Mahkamah Syariah. Pemohon juga menegaskan bahawa sejak dia berumur 18 tahun, dia bukan lagi seorang Muslim.“Ibu pemohon tidak pernah mencabar penukaran agamanya kepada Islam oleh bapanya ketika pemohon masih di bawah umur. Afidavit (ibunya) untuk menyokong afidavit pemohon bahawa dia tidak pernah memberi persetujuan untuk penukaran agama itu, hanya dibuat ketika permohonan semakan kehakiman ini difailkan oleh pemohon.“Hujah bahawa penukaran agamanya adalah tak sah ab initio adalah tidak jelas dan menjadi lebih merugikan bahawa pemohon sendiri tidak pernah mencabar penukaran agamanya dengan menggunakan saluran undang-undang yang betul dan untuk mendapatkan pengisytiharan bahawa penukaran agamanya adalah batal dan tidak sah ketika dia mencapai umur 18 tahun.“Perkara itu dicabar baru-baru ini ketika dia berusia hampir 40 tahun. Bukan mahkamah ini yang dapat mengisytiharkan bahawa pemohon adalah seorang Buddha apabila bukti dokumen menunjukkan dia telah memeluk Islam pada usia 10 tahun. “Hakikatnya adalah bahawa ibunya tidak pernah mencabar penukaran agama pemohon pada masa material. Keputusan mahkamah ini bahawa ini bukan kes ab initio atau dalam perkataan lain, ini bukan kes yang pemohon tidak pernah beragama Islam.“Mahkamah ini mendapati bahawa tidak ada pelanggaran undang-undang, tidak rasional atau ketidakwajaran prosedur atau tidak berperlembagaan di atas tindakan ketua pengarah JPN yang menolak untuk menerima dan memproses permohonan pemohon untuk menggantikan kad pengenalan dengan nama baru dan tanpa perkataan Islam, melainkan dia memberikan apa-apa perintah Mahkamah Tinggi Syariah.“Tindakan oleh ketua pengarah JPN adalah mengikut undang-undang. Permohonan pemohon ditolak tanpa perintah mengenai kos,” kata hakim.Pada 12 November 2020, wanita itu memfailkan permohonan semakan kehakiman antaranya memohon perintah mandamus untuk mengarahkan responden pertama (ketua pengarah JPN) mengeluarkan kad pengenalan gantian kepadanya dengan nama baru, selaras dengan Peruntukan 14 (4) Peraturan-peraturan Pendaftaran Negara 1990.Dia juga memohon perintah mandamus untuk mengarahkan responden pertama menggugurkan perkataan “Islam” daripada kad pengenalan gantian itu, selaras dengan peruntukan di bawah peraturan 5 (2) Peraturan-Peraturan Pendaftaran Negara 1990, dibaca bersama Jadual Pertama kepada Peraturan-Peraturan Pendaftaran Negara 1990.Permohonan itu dibuat atas alasan ketika kanak-kanak, wanita itu telah didaftarkan sebagai seorang Muslim oleh responden Mais atas permohonan bapanya tetapi tanpa kebenaran ibunya dan ini bertentangan dengan peruntukan dalam Perlembagaan Persekutuan.Wanita itu juga tidak pernah memeluk agama Islam setelah mencapai umur dewasa dan pada setiap masa material hanya menganuti dan mengamalkan agama Buddha.Pada prosiding semalam, wanita itu diwakili peguam Shamsher Singh Thind manakala peguam kanan persekutuan Ahmad Hanir Hambaly @ Arwi bertindak bagi pihak ketua pengarah JPN dan kerajaan. Mais diwakili peguam Kamaruzaman Arif.


Mahathir kritik taktik takutkan pengundi dengan 'gelombang hijau'

Dr Mahathir Mohamad mengkritik percubaan memaparkan imej negatif terhadap kerajaan majoriti Melayu, dalam tindakan pertamanya mempertahankan PAS yang menang besar bersama Perikatan Nasional (PN) pada Pilihan Raya Umum ke-15 (PRU15).
Kemenangan itu cuba digambarkan oleh “sesetengah pihak” sebagai “gelombang hijau” untuk menakut-nakutkan pengundi bukan Melayu.
Mahathir, yang menerajui negara dua kali selama kira-kira 24 tahun, berkata orang Melayu menguasai kerajaan selama 60 tahun dan masih terdapat kemajuan pesat dalam tempoh itu.
“Kaum bukan Melayu mencapai banyak kemajuan.
“Tak usahlah cuba menakutkan pemerintahan orang Melayu dengan menconteng mereka warna hijau,” kata pemimpin veteran itu.
PRU15 November lalu menyaksikan PN menyapu bersih kerusi majoriti pengundi Melayu yang sebelum ini dianggap sebagai kubu kuat Umno.
Bersatu dan PAS, rakan kongsi utama PN, memenangi 74 kerusi, dengan PAS memperoleh 49 kerusi mengatasi semua parti politik lain.
Enam daripada kerusi itu merupakan anggota Bersatu yang menggunakan logo PAS.
Ini merupakan pencapaian terbesar parti Islam itu sejak ditubuhkan pada 1951.
Pakatan Harapan (PH) yang memenangi 82 kerusi gagal memperoleh majoriti mudah sekali gus menyebabkan Yang di-Pertuan Agong menasihati kedua-dua gabungan itu bekerjasama membentuk kerajaan campuran.
Bagaimanapun, cadangan berkenaan ditolak oleh Pengerusi PN Muhyiddin Yassin yang berkata adalah bertentangan dengan prinsip gabungan itu untuk bekerjasama dengan Anwar Ibrahim.
PAS digelar sebagai "gelombang hijau" oleh beberapa penganalisis, namun ia dikritik oleh Ahli Parlimen Bersatu Wan Saiful Wan Jan yang mengatakan ini adalah "gelombang integriti" yang menyebabkan orang Melayu menolak rasuah dicemari ahli politik Umno.


Ambil dos penggalak selewatnya Februari depan atau status vaksinasi tidak lengkap

Warga emas berusia 60 tahun ke atas perlu mendapatkan dos penggalak selewat-lewatnya Februari 2022 bagi mengelakkan status vaksinasi mereka menjadi tidak lengkap, kata kementerian kesihatan hari ini.Dalam sebuah kenyataan, Menteri Kesihatan Khairy Jamaluddin berkata ia adalah selari dengan cadangan dari Pertubuhan Kesihatan Sedunia (WHO) melalui Strategic Advisory Group of Experts on Immunisation (SAGE).“Cadangan ini disahkan oleh Mesyuarat Jawatankuasa Petugas Khas Imunisasi Covid-19 – Booster (CITF-B) pada 8 Disember 2021,” katanya.“Sehubungan itu, individu dalam kumpulan yang dinyatakan di atas – semua penerima dos lengkap vaksin Sinovac atau individu berumur 60 tahun dan ke atas (tanpa mengira jenis vaksin siri primer) – perlu mendapatkan suntikan dos penggalak selewat-lewatnya pada bulan Februari 2022.”Kerajaan memulakan pemberian dos penggalak bagi mereka yang telah menerima vaksin lengkap pada 13 Oktober lalu.Pada 15 Disember, sebanyak 4,107,585 suntikan dos penggalak telah diberikan di bawah Program Imunisasi Covid-19 Kebangsaan.Kebimbangan turut dibangkitkan mengenai kadar rendah kehadiran janji temu suntikan dos penggalak dengan 40% daripada mereka yang menerima janji temu tidak hadir untuk menerima dos tambahan itu.Semalam, Jabatan Kesihatan Kelantan berkata hanya 7.3% dari 1.2 penerima vaksin lengkap mengambil suntikan dos penggalak mereka.


Ramai dijangkiti Covid-19, pakar nasihat belia ‘berjaga-jaga’

Pakar kesihatan mengingatkan belia Malaysia untuk terus mematuhi prosedur operasi standard (SOP) Covid-19 dan mengelakkan kawasan tumpuan orang ramai susulan semakin banyak kes jangkitan virus itu dalam kalangan orang muda yang kini meragut lebih 1,700 nyawa dalam negara.Sabtu lalu, Ketua Pengarah Kesihatan Dr Noor Hisham Abdullah berkata angka tertinggi jangkitan pada tahun ini diwakili pesakit dewasa berusia antara 20 hingga 30 tahun.Bercakap pada sidang media selepas hampir dua bulan tidak mengadakannya, beliau berkata pada ketika ini semakin ramai belia dimasukkan ke Unit Rawatan Rapi (ICU) dengan keparahan lebih tinggi dan daya tahan yang lebih kuat terhadap rawatan.Beliau turut mendedahkan varian Covid-19 dari UK, Afrika Selatan, Nigeria dan India dikesan di negara ini.Beberapa pakar kesihatan yang dihubungi MalaysiaNow berkata terlalu awal untuk menyimpulkan peningkatan kes dalam kalangan belia atau yang berusia muda adalah akibat varian-varian yang ditemui pihak berkuasa kesihatan.Namun, mereka bersetuju warga Malaysia yang berada dalam peringkat usia tersebut perlu mengambil langkah tambahan dalam penjagaan kesihatan demi berjaga-jaga daripada terkena jangkitan.Ketua Pegawai Eksekutif Pusat Galen untuk Dasar Kesihatan dan Sosial Azrul Mohd Khalib berkata data masih lagi tidak mencukupi untuk mengesahkan hubungan antara varian-varian tersebut dengan peningkatan kes jangkitan dan kematian kumpulan pesakit-pesakit berusia muda.Bagaimanapun, beliau berkata ledakan kes kebelakangan ini adalah lebih “parah dan agresif” daripada beberapa gelombang pandemik dalam negara sebelum ini selain peningkatan kes “sangat berbeza” daripada apa yang dicatatkan tahun lalu.Beliau berkata ICU di hospital yang terletak di Lembah Kelang, Kelantan, Sarawak, Johor dan Pulau Pinang dipenuhi pesakit yang berada dalam peringkat teruk.“Kita melihat semakin ramai pesakit muda dimasukkan ke dalam wad berada dalam peringkat teruk,” katanya.“Bila kami teliti 309 kes kematian akibat Covid-19 dari 31 Mac lalu hingga 4 Mei, lebih kurang 21% adalah dari peringkat umur 25 hingga 54 tahun, melebihi 19% jumlah keseluruhan korban yang dilaporkan daripada kumpulan umur 55 hingga 64 tahun.”Presiden Persatuan Perubatan Malaysia Dr Subramaniam Muniandy turut bersetuju alasan sebenar peningkatan kes yang melibatkan golongan belia masih lagi tidak diketahui.Bagaimanapun, beliau berkata kurangnya kepatuhan terhadap SOP semestinya menjadi “faktor utama.”Beliau berusia 20 hingga 39 tahun dianggap sebagai kumpulan paling aktif dari sudut pergerakan sosial kerana merupakan golongan dewasa yang bekerja selain mewakili pelajar di institusi pengajian tinggi.Kebanyakannya menghabiskan masa di pusat beli-belah, pasar raya dan restoran yang merupakan lokasi tumpuan ramai.Subramaniam turut memetik sistem amaran awal atau Hotspot Identification for Dynamic Engagement (HIDE), mengatakan kebanyakan tempat yang disenaraikan merupakan kawasan tumpuan orang ramai.“Kerumunan orang ramai adalah penyumbang terbesar dalam peningkatan kes.“Kluster tempat kerja pun direkodkan setiap hari. Ini juga jadi penyebab peningkatan kes,” katanya.Beliau turut menggesa kementerian kesihatan mengesahkan jika terdapat kes-kes yang direkodkan kebelakangan ini disebabkan varian-varian yang dibimbangi lebih mudah menular dan menjangkiti orang ramai.Dalam pada itu, beliau menasihatikan golongan belia elakkan daripada melakukan perjalanan yang tidak penting dan kekal duduk di rumah demi membendung penularan virus.Azrul juga turut bersetuju kepatuhan terhadap SOP adalah amat penting bagi mencegah jangkitan. Namun, beliau turut berkata adalah mustahil untuk meminta orang ramai kekal berada di rumah dalam tempoh masa yang lama.“Orang ramai perlu kerja, perlukan pendapatan untuk hidup, beli barang keperluan, bersosial dan menjalankan urusan,” katanya.“Mengawal golongan yang paling produktif dalam masyarakat untuk kekal di rumah tanpa terlibat dalam ekonomi juga bahaya untuk negara, ia akan menjejaskan pembangunan dan kebangkitan semula sepanjang dan selepas krisis berjaya ditamatkan.”


Sawah dan perkahwinan

Aku tak berapa ingat bila masanya aku mula kenal perkataan cinta. Atau aku memahami apa makna cinta. Tapi dalam hal perkahwinan aku amat cerah.Sebelum aku ke sekolah lagi aku dah tahu apa itu kahwin.Kahwin untuk aku ialah pesta paling menarik di kampung. Selain daripada Hari Raya, kenduri kahwin adalah hari yang amat menggembirakan.Gembira kerana aku berpeluang memakai pakaian cantik. Gembira kerana ada makanan istimewa. Gembira kerana ramai rakan sebaya berkumpul dan bermain.Kalau kenduri kahwin dalam kampung sendiri atau yang kahwin sepupu atau saudara lagi seronok.Pestanya tiga empat hari. Di Negeri Sembilan kenduri kahwin panggil berolek.Dua tiga hari sebelum berolek dipanggil rolek rondam. Ini ialah hari-hari membuat persediaan – masa memasak, menggulai dan potong memotong.Ketika inilah juga abang dan pakcik memasang tungku dapur, mendirikan khemah.Kakak dan makcik membina pelamin atau membuat bunga telur.Satu kampung akan heboh. Semua kerja dilakukan secara bergotong-royong. Saudara-mara dan jiran tetangga datang menolong.Berolek godang – kenduri besar – kenduri kahwin selalunya selepas musim menuai.Padi baru sudah naik ke kepok. Beras baru sudah ditumbuk. Kalau belum cukup perlu dijemur untuk ditumbuk lagi.Kambing, lembu, ayam dan itik sudah terikat dalam kandang.Memang zaman ini amat-amat menarik bagi aku. Jujur aku katakan pada ketika itu aku tak faham pun kenapa perlu kahwin?Kenapa bersanding? Apa makna kahwin pun aku tak faham.Yang aku tahu pesta-pestaan. Yang aku faham kawan-kawan ramai. Makan sedap. Paling menarik ketika berkenduri kami kanak-kanak bebas di luar jagaan emak bapak. Aduh! Gembira lagi menggembirakan.Ketika itu aku pun tidak tahu bagaimana Uda berjumpa Dara. Aku juga tidak tahu kenapa Uda nak kahwin dengan Dara. Apa guna kahwin pun aku tak tahu.Hari ini aku mengingatkan kembali masa yang sudah berlalu.Aku ini mencari zaman yang hilang. Mengali-gali ingatan. Membersihkan sawang dalam kepala untuk tersenyum sambil mengingati kahwin dan orang kenduri kahwin.Hari kenduri kahwin sedang membuka kembali ingatan aku. Awalnya kabur.Ketika aku terus menulis ingatan aku menjadi terang. Semuanya terbuka kembali.Aku ternampak di mana aku berdiri. Baju apa yang aku pakai. Gulai apa ada dalam pinggan. Aku nampak pengantin bersanding.Maka dari sini aku mahu bermula dari mula. Agar surah aku ini terus jadi ingatan untuk cucu-cicit. Aku merayau-rayau mencari zaman yang hilang.Menanamkan kisah baru untuk sama-sama menjadi ingat-ingatan.Sebagai budak kampung aku membesar dalam sawah padi. Sawah adalah sebahagian daripada kehidupan aku.Di Kampung Tengah Tengkek – sebahagian daripada tanah pusaka keluarga kami ialah tanah sawah.Tanah kami tidak ada batu penanda. Yang jelas sempadan tanah kami hanya pada janji mulut antara kami dengan kami.“Sawah kao lopeh anak sungai tu. Lopeh jambatan. Sawah den ke hilir sikit sampai ke topi porigi. Limo dopo lopeh anak sungai tu, sawah Ludin”. Ini cara kami mengingati sempadan tanah kami.Konsep pemilikan individu ini amat longgar. Sikap kejiranan amat kukuh. Budaya gotong-royong mengikat warga kampung.Berjiran sama seperti bersaudara.Mengikut surah arwah emak aku, tanah Kampung Tengah yang dibuka oleh Tok Sidek hanya ada geran apabila Tuan Orang Putih dari Kuala Pilah beri arahan.Sawahlah yang bertanggungjawab melahirkan budaya. Budaya Melayu yang aku anuti adalah budaya sawah padi.Pada hemat aku tanpa sawah padi Melayu jenis aku ini tidak akan wujud.Aku Melayu kampung dari sawah. Meninggalkan sawah bermakna meninggalkan asal usul.Bulat air kerana pembetung,Bulat manusia kerana muafakat,Ke darat sama didaki,Ke lurah sama dituruni,Hati gajah sama dilapah,Hati kuman sama dicecah.Ikutlah resmi padi,Makin berisi makin tunduk.Aku masih ingat lagi kepada Mak Mok – emak saudara aku – kakak kepada arwah emak aku.Satu pagi dia memasak nasi pulut. Kemudian nasi pulut ini akan dibalut tiga segi dalam daun palas.Ini persediaan untuk upacara menyemai benih padi. Tanah tempat menyemai benih padi sudah disediakan.Tepi sungai tak jauh dari sawah. Sebatang pokok yang memiliki banyak cabang dan ranting disediakan.Daun pokok ini dibuangkan. Pulut palas akan diikat pada ranting pokok ini sebagai ganti daun. Pokok ini ditanamkan di tengah batas semaian padi.Benih padi akan ditabur. Tiga batas padi – padi biasa, padi pulut putih dan pulut hitam.Sudah selesai menabur Mak Mok akan mengambil pulut palas yang bergantungan.Kami akan makan dengan gulai ayam. Beberapa butir pulut palas akan ditinggalkan tergantung atas pokok.Ketika itu aku tidak faham makna dan tanda upacara ini. Yang aku tahu makan pulut dengan gulai ayam.Sekarang baru aku faham. Upacara ini memiliki bahasa dan nahunya.Ini adalah pengucapan Mak Mok aku sekeluarga meminta dari Yang Maha Esa agar benih-benih padi ini akan melahirkan padi yang lumayan.Selumayan pulut palas yang bergantungan. Yang kami tinggalkan tergantung itu ada pemberian Mak Mok aku kepada alam – kepada semut, unggas dan ulat.Mengubah padi dari tapak semaian ke sawah juga dilakukan dengan penuh tertib. Penuh hormat pada alam.Sawah dibajak, lumpur dan jerami lumat menjadi baja, parit dan anak air dibersihkan. Bila hujan turun padi semaian pun dialih.Aku pernah terlihat di tengah lopak sawah ada tercacak parang patah, sabit, rembeh atau cangkul lama atau besi buruk. Bila aku tanya kenapa ini dilakukan.“Ini nak mintak semangat padi. Tak runtuh dipukul dek angin. Tak tumbang dibalun hujan. Koreh macam semangat bosi”.Baru aku sedar padi pun ada semangatnya. Ketika padi sedang membesar haruan dan puyu juga sama membesar.Inilah ketikanya aku datang mengotek haruan dengan anak katak sebagai umpan. Sesekali aku juga memasang tajur dalam lubuk tepi sawah.Aku teringat lagi malam mengemping. Malam indah di mana padi muda yang dituai akan digoreng dan ditumbuk untuk dijadikan emping.Malam mengemping ini kadangkala diikuti pula dengan malam mencari belalang. Orang kampung aku makan belalang padi.Cara memakan amat senang – digoreng atau disalai. Belalang yang disalai boleh digulai masak lemak santan lada api.Tok Lebai atau Pak Aji belum heboh menjual tiket ke syurga lagi. Kami Melayu asli bukan Arab makan belalang tak ada larangan.Sesekali baru aku sedar bahawa ketika malam mengemping dan malam mencari belalang ini adalah malam-malam indah di mana anak dara akan berperanan.Dara-daralah yang akan menggoreng dan mengemping padi. Kami budak-budak membuat sibuk menghalau kelkatu yang hinggap di pelita.Anak-anak dara – dalam ketawa dan gelak menghilai – mereka berpindah dari satu lopak ke satu lopak menangkap belalang.Ketika inilah Uda dan kawan-kawan dari kampung Hulu datang bertandang bertanya khabar.Ceritanya – Uda ternampak cahaya pelita di tengah sawah. Disangka ada kemalangan.Uda siap siaga sedia datang membantu. Lalu Uda menumbuk lesung. Atau membawa pelita mencari belalang.Bila aku masuk ke sekolah baru aku sedar bahawa malam mengemping dan malam mencari belalang adalah malam-malam indah di mana Uda dapat peluang bertemu Dara.Ketika emak aku menjadi guru di Batu Serambai di Ulu Klawang keluarga kami ada dua jenjang sawah.Ini bukan tanah sawah kami. Kami pendatang dari luar. Kami hanya mengerjakan sawah ini.Sebahagian daripada hasil padi akan kami berikan kepada tuan tanah. Agihan lepas menuai bergantung pada berapa gantang kami dapat tahun itu.Aku tidak akan melupakan Mak Long Biah dan Pak Long Aroff.Setiap tahun lepas musim menuai Mak Long Biah tidak akan lupa membuat sambutan.Menyambut kesampaian beras baru masuk ke rumah. Lalu diadakan kenduri, bukan untuk sekampung hanya saudara terdekat dan jiran terdekat dijemput.Kenduri beras baru ini adalah tanda kami orang kampung mengucapkan terima kasih kepada Yang Maha Esa kerana beras sampai ke rumah.Nasi beras baru – aku masih teringat betapa wanginya nasi dari beras baru. Nampaknya terbukti pulut palas persembahan Mak Mok aku berjaya membawa beras baru.Salepas musim menuai kampung aku akan sibuk dengan kenduri. Ada sahaja rumah yang buat kenduri. Kalau tidak kenduri kahwin pastilah kenduri bertunang. Kenduri bertunang ini dipanggil kenduri tukar cincin.Uda dan Dara yang berjumpa pada malam mengemping kini mahu bertukar cincin mengikat janji untuk menjadi suami isteri sehidup semati.Awas – sebelum bertukar cincin secara senyap-senyap wakil Uda datang merisik ke rumah Dara. Semuanya diatur dengan tertib. Di sinilah adat dan tradisi memainkan peranan.Kuat adat tak gaduhkan hukum,Kuat hukum tak gaduhkan adat,Ikut hukum muafakat,Ikut adat muafakat,Kelebihan umat dengan muafakat,Bulat air kerana pembetung,Bulat manusia kerana muafakat,Benar melutut dengan muafakatnya,Raja menobat di dalam alam,Penghulu menobat di dalam luak,Lembaga menobat di dalam lingkungannya,Orang banyak menobat di dalam teratak.Kenduri bertukar cincin ini bukan berolek godang.Hanya saudara mara yang rapat dijemput. Abang, Pak Ngah, Kak Long dan Tok Cik nak tahu Uda ini bertunang dengan Dara anak siapa dan cucu siapa. Keluarga Dara juga nak tahu si Uda ini cucu siapa – perut dan suku yang mana.Lalu janji di buat:Kedatangan saya ini,Pergi kerana disuruh,Berhenti kerana ditegah,Dari tempat semenda membawa sembah,Bagi membawa cincin sebentuk.Janji pun diikat:Kok aso sekato,Kata dibalikkan,Kok tak aso sekata,Cincin dikembalikan.Lembu dipegang pada talinya,Manusia dipegang pada cakapnya.Setelah bertukar pepatah dan petitih. Setelah tepak sirih bertukar tuan maka sampai kepada detik yang mendebarkan.Menetapkan tarikh berolek godang. Aku ingat lagi hampir setiap kenduri bertunang yang aku hadir tarikhnya hampir sama: Lopeh menuai taun dopan.Inilah yang aku katakan bahawa kami ini lahir dari budaya sawah padi. Sawah padi menjadi rujukan dan kalendar kami.Tidak pernah aku dengar ijab kabul menggunakan nama haribulan Orang Putih.Semua masuk akal. Lepas menuai orang kampung ada masa lapang.Tidak turun ke sawah. Ketika ini juga kepok penuh dengan padi. Kalau hendak berkenduri yang diperlukan hanya tenaga gotong royong. Ayam itik atau kambing ada di kandang.Sawah oh sawah – tanpa kamu kami orang Melayu hilang tanda masa dan jadual hidup.Aku masih ingat lagi kali akhir sebelum aku menghilangkan diri aku ada merayakan kenduri kahwin sepupu aku, Long Cik yang hampir sebaya dengan aku.Ini anak bapa saudara aku, Pak Itam Hashim.Adik kepada arwah Abah aku. Pak Itam hanya ada seorang anak perempuan Long Chik, seorang misi atau nama modennya jururawat.Ini kahwin Melayu. Penuh dengan adat istiadat mendapat menantu.Tungggu minggu depan aku sambung lagi cerita hal kahwin.


Facebook rancang tukar nama baru, kata laporan

Syarikat gergasi media sosial Facebook Inc sedang merancang untuk membuat penjenamaan semula syarikat itu dengan nama baru minggu depan, lapor Verge pada Selasa, memetik satu sumber mengetahui perancangan tersebut.Ketua Pegawai Eksekutif Facebook Mark Zuckerberg merancang untuk membincangkan perubahan nama dalam persidangan Connect yang dilakukan setiap tahun pada 28 Oktober depan, namun penjenamaan itu mungkin akan diumumkan lebih awal, lapor Verge.Penjenamaan semula itu mungkin akan meletakkan aplikasi media sosial Facebook sebagai salah satu daripada pelbagai produk di bawah sebuah syarikat induk, yang turut memiliki aplikasi lain termasuk Instagram, WhatsApp, Oculus dan pelbagai aplikasi lain.Bagaimanapun, Facebook tidak memberi respons segera ketika dihubungi untuk memberi ulasan berkenaan keputusan tersebut.


Penternak akuakultur alami kerugian RM28 juta akibat banjir

Penternak akuakultur di negeri terjejas banjir mengalami kerugian berjumlah RM28 juta manakala bagi myKomuniti Perikanan iaitu Pengusaha Perikanan (myAP) dan nelayan darat dianggarkan RM800,000, menurut laporan awal Jabat/an Perikanan Malaysia (DOF).DOF dalam kenyataannya, memaklumkan pihaknya menerima laporan mengenai jumlah bantuan yang diperlukan melalui Program Permulaan Semula Agromakanan (tabung bencana) dan ia akan dimajukan kepada kementerian pertanian dan industri makanan (Mafi).“Bantuan yang disalurkan adalah tertakluk kepada kadar dan had yang ditetapkan iaitu bantuan sehingga 50% daripada kos operasi (benih, peralatan dan makanan ternakan) mengikut sistem ternakan pengusaha.“Had bantuan yang akan diberi juga tidak melebihi 50% nilai kerugian yang dilaporkan dan disahkan oleh pejabat perikanan daerah/negeri,” menurut kenyataan itu.Kenyataan itu menyebut bantuan yang akan diberi sama ada berbentuk input pertanian atau peralatan/mesin, peralatan perniagaan atau lain-lain untuk membantu memulihkan projek kumpulan sasar serta mekanisasi dan automasi ladang.Menurut DOF, bagi sektor perikanan, takrifan kumpulan sasar adalah penternak akuakultur berskala kecil yang menjalankan aktiviti penternakan air tawar dan air payau serta hatcheri (panti benih) di kawasan sehingga dua hektar atau menggunakan sangkar/kandang yang tidak melebihi 15 unit.DOF memaklumkan pengusaha terjejas boleh menghantar permohonan ke Pejabat Perikanan Daerah/Negeri dengan disertai dokumen lengkap yang berkaitan.Dokumen yang diperlukan termasuk borang permohonan bantuan (perlu disahkan oleh Pengarah Perikanan Negeri), senarai nama, salinan kad pengenalan dan laporan polis (satu laporan satu kawasan/satu kerosakan/kerugian).Dokumen lain ialah laporan siasatan oleh jawatankuasa teknikal, gambar/video berkaitan bencana, anggaran kerugian dan perakuan permohonan di peringkat negeri atau setara.


Malaysia kutuk penempatan haram Israel di wilayah Palestin

Malaysia mengutuk dan membantah keputusan rejim Israel untuk membenarkan pembukaan sembilan pos penempatan haram di wilayah Palestin yang diduduki di Tebing Barat.
Menurut kenyataan Kementerian Luar (Wisma Putra) yang dikeluarkan pada Jumaat, keputusan untuk mewujudkan penempatan haram serta perluasan kawasan itu jelas mencabuli undang-undang antarabangsa dan undang-undang kemanusiaan.
Ia termasuk Konvensyen Geneva 1949 yang berkaitan dengan Perlindungan Orang Awam Semasa Perang dan resolusi Majlis Keselamatan Pertubuhan Bangsa-Bangsa Bersatu (UNSC), khususnya Resolusi 2334 (2016).
"UNSC mempunyai tanggungjawab untuk memastikan pematuhan kepada resolusi itu,” menurut kenyataan itu.
Tebing Barat, termasuk Baitulmaqdis Timur adalah wilayah Palestin yang diiktiraf di peringkat antarabangsa dan perluasan penempatan haram Israel bermakna semakin banyak tanah Palestin dirampas secara tidak sah.
"Menghalalkan penempatan berkenaan jelas menunjukkan satu percubaan untuk mengekalkan pendudukan Israel," menurut kenyataan itu.
Menurut Wisma Putra, masyarakat antarabangsa tidak boleh sama sekali membenarkan ia berlaku dan UNSC mesti menuntut rejim Israel untuk membatalkan keputusannya dan menghentikan aktiviti penempatan haram itu.
Pada Ahad, Israel mengumumkan keputusannya untuk membenarkan sembilan penempatan dibuka di Tebing Barat dan membina 10,000 kediaman baharu di atas tanah Palestin yang diduduki.
Susulan itu, lima sekutu utama Israel -- Amerika Syarikat, Jerman, Perancis, Itali dan United Kingdom -- mengeluarkan kenyataan bersama yang mengecam aktiviti penempatan itu, menurut laporan media.


‘Penderma’ vaksin tak boleh tunjukkan bukti, kata Khairy

Menteri Sains, Teknologi dan Inovasi Khairy Jamaluddin hari ini berkata lelaki yang mendakwa menawarkan dua juta dos vaksin percuma kepada kerajaan Pulau Pinang tidak mempunyai bukti memberikan sumbangan.Dalam beberapa posting di Twitter, Khairy yang semalam mengatakan tawaran itu sebagai scam berkata, pegawainya dapat berhubung dengan “individu yang mendakwa dirinya sebagai Yong Chee Kong”, lelaki yang menandatangani surat kepada kerajaan Pulau Pinang.“Dia tanya kepadanya apakah mempunyai bukti sumbangan itu supaya kita boleh permudahkan (contohnya memesan kepada Sinovac). Dia kata tidak ada. Dia kata mempunyai wang dan akaun di Hong Kong,” ciap Khairy di Twitter petang ini.“Pegawai saya kemudiannya memberitahunya dia boleh tunjukkan bukti sumbangan itu atau melakukan sumbangan secara rasmi kepada kerajaan Malaysia yang kemudiannya akan menyerahkan kepada kerajaan Pulau Pinang. Bukan untuknya membayar kepada mana-mana syarikat. Tetapi dia enggan.”Khairy turut mengulangi bersedia untuk mempermudahkan sumbangan itu sekiranya Yong boleh membuktikan kemampuannya untuk membeli vaksin atau memberikan sumbangan secara rasmi kepada kerajaan.Khairy yang bertanggungjawab terhadap program imunisasi kebangsaan berkata semalam, siasatan mendapati syarikat yang dipetik dalam surat, Xintai Development Enterprise Ltd, tidak wujud.Sementara semakan dengan Sinovac dari China juga mendedahkan tiada bukti atau dokumen diterima, katanya.“Sumbangan atau tawaran ini palsu. Lihat surat tawaran ini, letterhead syarikat pun tiada,” katanya pada satu sidang media.Khairy turut berkata sudah mengarahkan Pasukan Petugas Imunisasi Covid-19 untuk membuat laporan polis berhubung perkara itu.Yong dilaporkan memberikan reaksi kepada kenyataan Khairy, menegaskan tawaran itu asli dan dilakukan atas kapasiti peribadinya.


Sorry.


Mahkamah tolak afidavit dakwa Umno miliki akaun rahsia

Mahkamah Tinggi menolak afidavit yang difailkan oleh pihak pendakwaan yang mengatakan bahawa Umno mempunyai akaun yang tidak didedahkan, khusus bagi menerima sumbangan politik dalam saman pelucuthakan yang berkaitan dengan 1Malaysia Development Berhad (1MDB).Ia selepas hakim Muhammad Jamil Hussin membenarkan permohonan oleh peguam utama bekas perdana menteri Najib Razak, Muhammad Shafee Abdullah dan peguam Umno Hariharan Tara Singh bagi mengetepikan afidavit itu.Jamil dalam keputusan ringkasnya berkata afidavit itu difail semasa di peringkat hujahan dan akan mengakibatkan prejudis kepada tuntutan pihak ketiga, yakni Najib dan Umno.“Ia difail selepas semua afidavit lain difailkan dan tanpa penangguhan oleh mahkamah.“Sehubungan itu saya menetapkan bahawa afidavit itu tidak boleh digunakan dan saya tidak akan menganggap afidavit itu sebagai sokongan. Shafee boleh meneruskan hujahan,” kata hakim itu pada sesi pendengaran oleh kerajaan bagi memohon pelucuthakan RM114,164,393.44 dan barang kemas yang dirampas daripada premis yang dimiliki olah Obyu Holdings Sdn Bhd.Afidavit berkenaan adalah penting bagi saman pelucuthakan berkaitan 1MDB yang dibawa oleh pihak pendakwaan terhadap Obyu Holdings.Pada 10 Feb lepas pihak pendakwaan yang diketuai oleh Timbalan Pendakwa Raya Muhammad Saifuddin Hashim Musaimi berpendapat bahawa Umno mempunyai akaun rahsia yang tidak diaudit bagi menerima sumbangan politik, yang dianggapnya sebagai satu kesalahan di bawah Akta Pertubuhan 1996.Dalam hujahan bertulis saman berkenaan, pihak itu mendakwa ini kerana beberapa pemimpin Umno sendiri menafikan mereka tahu mengenainya.Obyu Holdings dimiliki oleh Bustari Yusof, yakni adik lelaki Menteri Kerja Raya Fadillah Yusof, yang mempunyai hubungan rapat dengan Najib.Pihak pendakwaan menfailkan permohonan pelucuthakan terhadap Obyu Holdings bagi menyita pelbagai barang termasuk 11,991 unit barang kemas, 401 utas jam tangan dan 16 jam tangan aksesori, 234 pasang cermin mata dan 306 beg tangan serta wang tunai dalam pelbagai denominasi berjumlah RM114,164,393.44.Wang dan barang kemas itu dirampas oleh pihak berkuasa kerana didakwa terlibat dengan skandal dana 1MDB.Pada 3 Sept 2019, Najib adalah antara yang memohon untuk menjadi pihak ketiga bagi menuntut aset dan wang yang disita oleh pihak berkuasa dari Pavilion Residence di Kuala Lumpur pada 2018, yang didakwa berkaitan dengan skandal penyelewengan dana 1MDBPihak-pihak lain termasuk isterinya, Rosmah Mansor, Umno, dan firma barangan kemas Global Royalty Trading SAL.Penghujahan di hadapan hakim Muhammad Jamil bersambung Isnin.


Bekas peguam negara jelaskan kerajaan tidak tertakluk di bawah gesaan Raja Melayu

Bekas peguam negara Mohamed Apandi Ali berkata Yang di-Pertuan Agong adalah tertakluk di nasihat perdana menteri di bawah Perlembagaan Persekutuan, sebuah pandangan terbaru dalam beberapa siri perbahasan oleh bekas-bekas pegawai kanan undang-undang negara mengenai debat selepas mesyuarat khas Raja-Raja Melayu minggu lalu.Apandi yang berkhidmat di bawah pentadbiran Najib Razak berkata Artikel 40 Perlembagaan Persekutuan jelas menyatakan tugasan Agong dalam sumpah jawatannya.“Ini amat bertetapan dengan prinsip raja berperlembagaan. Tambahan pula, semua pihak termasuk Raja-Raja Melayu dan rakyat, perlu patuh dan menghormati perkara-perkara yang termaktub di dalam Perlembagaan Persekutuan Malaysia.“Kerana Perlembagaan ini merupakan undang-undang tertinggi di dalam Negara,” katanya dalam respons terhadap penjelasan yang dikeluarkan oleh bekas ketua hakim negara Abdul Hamid Mohamad dan pensyarah kanan Shamrahayu Abdul Aziz, menolak gesaan beberapa ahli politik yang mahu kerajaan mengikut gesaan Raja Melayu supaya Parlimen bersidang semula secepat mungkin selain menamatkan perintah darurat Covid-19.Pandangan mereka berdua mengulangi kenyataan bekas hakim mahkamah persekutuan Gopal Sri Ram yang sebelum ini berkata Agong tidak memiliki kuasa budi bicara melainkan dalam tiga perkara: pelantikan perdana menteri, pembubaran Parlimen, dan penganjuran mesyuarat Majlis Raja-Raja Melayu yang jelas termaktub dalam Artikel 40 Perlembagaan Persekutuan.Minggu lalu, dua kenyataan dari Sultan Abdullah Sultan Ahmad Shah dan Majlis Raja-Raja Melayu telah menggesa kerajaan untuk mengadakan sidang Dewan Rakyat secepat mungkin, kenyataan itu juga turut disambut ahli politik pembangkang yang turut menggesa Putrajaya supaya menghormati titah Agong.Ahli politik Pakatan Harapan dan Umno juga dilihat mengingatkan Perdana Menteri Muhyiddin Yassin bahawa sekiranya beliau gagal tunduk terhadap gesaan Agong ia boleh dianggap sebagai tidak menghormati Raja Melayu.Dalam pada itu, Apandi turut berkata Agong memiliki hak untuk mendapatkan pandangan-pandangan daripada pihak-pihak lain, dan menambah perkara itu telah pun dilaksanakan melalui 19 orang anggota jawatankuasan khas bebas yang diketuai bekas ketua hakim negara Ariffin Zakaria.


710 kes baru Covid-19, 10 kematian dilaporkan

Sebanyak 710 kes baru jangkitan Covid-19 dilaporkan hari ini menjadikan angka keseluruhan penularan pandemik itu berjumlah 24,514.Hanya satu kes import dilaporkan manakala baki 709 merupakan penularan tempatan.Negara turut menyaksikan kes kematian yang dilaporkan hari ini mencatatkan angka dua digit dengan 10 mangsa disahkan maut.Kementerian Kesihatan dalam satu kenyataan  hari ini berkata sebanyak 8,416 kes aktif sedang menerima rawatan di hospital.Daripada jumlah itu 90 pesakit di tempatkan di Unit Rawatan Rapi termasuk 28 memerlukan bantuan alat pernafasan.“Sebanyak 467 pesakit sembuh dan dibenarkan pulang,” kata kenyataan itu.Sehingga hari ini 15,884 pesakit atau 64.80% disahkan sembuh sepenuhnya.


Kerajaan perlu perkenalkan sistem kad elektronik untuk subsidi bahan api

Persatuan Pengguna Pulau Pinang (CAP) mengalu-alukan pengumuman kerajaan mengenai rancangan untuk melaksanakan subsidi bahan api bersasar bagi mereka dalam kumpulan B40.Kami menggesa kerajaan mempercepatkan pelaksanaannya kerana perang di Ukraine tidak mungkin akan berakhir dalam masa terdekat dan bertentangan dengan apa yang mungkin difikirkan oleh sesetengah pengguna, subsidi datang daripada pembayar cukai. Oleh sebab itu, ia tidak menguntungkan Malaysia atau rakyat.Malah, perang di Ukraine adalah satu peringatan untuk Malaysia. Ia mengakibatkan indeks minyak mentah Brent melebihi AS$130 setong pada awal Mac, tertinggi dalam tempoh 14 tahun. Sehingga kini harganya masih melebihi AS$100 setong.Pada masa ini kerajaan memberi subsidi untuk petrol RON 95, diesel, dan gas petroleum cecair (LPG) dan Menteri Kewangan Tengku Zafrul Aziz telah menganggarkan subsidi sahaja akan menelan kos sebanyak RM28 bilion pada 2022.Harga petrol bersubsidi Malaysia (RON 95) menjadikannya paling berpatutan dalam kalangan sembilan negara anggota Persatuan Negara-negara Asia Tenggara (Asean) yang disenaraikan.Harga petrol di Malaysia adalah 42.77% lebih rendah daripada Indonesia (RM4.77) dan 34.34 peratus lebih rendah daripada Thailand (RM5.94).Malah, sistem subsidi semasa secara menyeluruh adalah cacat kerana ia memberi manfaat kepada golongan kaya berbanding golongan miskin.Sebabnya kebanyakan kereta, termasuk banyak kereta yang mahal, juga boleh menggunakan RON95 dan ini bermakna subsidi harga petrol akan diagihkan secara tidak sekata antara pelbagai kumpulan berpendapatan dengan mereka yang berpendapatan rendah mendapat manfaat yang lebih kurang kerana mereka lebih cenderung memiliki kenderaan dengan kapasiti enjin yang rendah.Selain itu, petrol bersubsidi juga terbuka kepada penyalahgunaan seperti penyeludupan diesel. Kerajaan harus mempertimbangkan untuk mengguna pakai sistem kad subsidi elektronik bagi memberi subsidi bersasar kepada golongan B40 bagi pembelian RON 95, gas memasak (LPG), minyak masak dan juga barangan harga terkawal lain seperti yang ditentukan kerajaan.Kumpulan M40 juga perlu diberikan bantuan.Kerajaan boleh mengkreditkan subsidi bulanan minimum tetap ke dalam kad subsidi elektronik seseorang yang boleh digunakan oleh orang itu untuk membeli petrol, minyak masak, gas memasak, dan apa sahaja yang kerajaan putuskan untuk memberi subsidi.Untuk membuat pembelian, orang itu hanya perlu menunjukkan kad pengenalannya untuk tujuan pengesahan.Pada paras RM28 bilion, subsidi ini adalah lebih daripada RM25 bilion yang diperuntukkan pada 2022 kepada Yayasan Keluarga Malaysia yang akan digunakan untuk melindungi kebajikan, pendidikan, dan masa depan anak-anak yatim atau RM20 bilion yang diperuntukkan untuk pelaksanaan Inisiatif Pemerkasaan Komuniti Insentif Malaysia.Dengan penjimatan subsidi, kerajaan harus menambah baik pengangkutan awam yang secara amnya kurang di negara ini, memastikan perkhidmatan yang kerap serta memastikan sistem bas pengantara yang cekap untuk kemudahan yang lebih baik kepada penumpang.Oleh yang demikian, kami berpendapat bahawa sebarang program subsidi dengan mengeluarkan kad subsidi elektronik kepada golongan miskin dan untuk mengawal hargamakanan dengan lebih berkesan merupakan salah satu keutamaan untuk meningkatkan taraf hidup rakyat.Kad subsidi elektronik sebegini agak mudah dilaksanakan memandangkan kerajaan sudah mempunyai pangkalan data penerima B40 untuk pelbagai bentuk bantuan dan Lembaga Hasil Dalam Negeri (LHDN) juga perlu mempunyai data mereka yang berada dalam kumpulan bawah M40.Mohideen Abdul Kader adalah presiden Persatuan Pengguna-Pengguna Pulau Pinang (CAP).* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Pejuang selar ‘layanan istimewa’ terhadap Rosmah selepas tidak hadir ke mahkamah

Pejuang hari ini mempersoalkan layanan istimewa terhadap Rosmah Mansor selepas isteri kepada Najib Razak itu tidak hadir ke prosiding mahkamah hari ini.Ketua Penerangan Pejuang Ulya Aqamah turut menyatakan kekecewaan berikutan peluang yang diberikan mahkamah kepada isteri bekas perdana menteri itu dengan tidak mengeluarkan waran tangkap kerana tidak mematuhi arahan mahkamah.“Bayangkan jika perkara yang sama dilakukan oleh rakyat biasa, sudah pasti waran tangkap akan dikeluarkan dengan segera.“Adakah undang-undang negara istimewa bagi sesetengah individu yang mempunyai kuasa?” katanya dalam satu kenyataan hari ini.Rosmah hari ini terlepas daripada ditahan selepas panel tiga hakim menggunakan budi bicara untuk tidak mengeluarkan waran tangkap selepas gagal hadir prosiding kes rasuah melibat projek solar hibrid.Beliau sepatutnya berada dalam negara sebelum 21 November lalu selepas diberi pelepasan pasport untuk ke Singapura bagi melawat anaknya yang baru bersalin di negara itu.Menurut Ulya, Rosmah tidak sepatutnya diberi sebarang kelebihan selepas peluang yang diberikan kepadanya telah disalah guna dan diambil kesempatan.“Sekembalinya pulang ke tanah air, dokumen perjalanan dan passport Rosmah Mansor wajib ditarik semula dan disekat.“Jangan beri ruang untuk beliau ulangi kegagalan ini dan bertindak seolah-olah beliau kebal dari tindakan undang-undang.”


Kes baru lepasi 2,500, Sarawak catat kes tertinggi

Sarawak mencatat angka tertinggi kes harian Covid-19 hari ini sebanyak 960 dalam 2,551 kes baru Covid-19 hari ini.Angka kes baru itu menjadikan kes keseluruhan Covid-19 hari ini meningkat sebanyak 370,528 kes.Kes harian tertinggi itu disusuli Selangor (590), Kuala Lumpur (245) dan Kelantan (164).Hanya Putrajaya (6), Labuan (1), Perlis (2) sahaja yang mencatatkan kes satu digit hari ini.Negara juga mencatat sebanyak 1,524 kes sembuh menjadikan jumlah keseluruhan kes sembuh meningkat kepada 350,563.Kes aktif dengan kebolehjangkitan pula kini berjumlah 18,600.Daripada jumlah itu 227 pesakit ditempatkan di Unit Rawatan Rapi termasuk 91 orang memerlukan bantuan alat pernafasan.Malaysia turut mencatat 2 lagi korban akibat Covid-19, menjadikan jumlah mangsa yang maut meningkat kepada 1,365 orang.


SPR Thailand sahkan keputusan pilihan raya, bolehkan pembentukan kerajaan baru

Suruhanjaya Pilihan Raya (SPR) Thailand hari ini memperakui keputusan Pilihan Raya Umum pada 14 Mei lepas yang membuka laluan kepada penggal baru Parlimen yang akan bersidang dalam tempoh 15 hari selain pembentukan kerajaan baharu dalam tempoh beberapa minggu lagi.
Kesemua 500 kerusi Dewan Perwakilan – 400 kerusi kawasan pilihan raya dan 100 kerusi senarai parti yang diperuntukkan berdasarkan perwakilan berkadar, telah pun disahkan.
Setiausaha Agung SPR, Sawaeng Boonmee, berkata walaupun SPR telah memperakui keputusan semua kerusi, siasatan mengenai penipuan pilihan raya akan terus dijalankan dalam tempoh setahun.
Selepas pengesahan kesemua 500 Ahli Parlimen hari ini, Parlimen baharu mesti bersidang dalam tempoh 15 hari untuk memilih speaker dan timbalan speaker yang baru.
Speaker Dewan akan menetapkan tarikh sesi bersama 500 ahli Dewan Perwakilan yang dipilih dan 250 senat untuk mengundi memilih perdana menteri baru.
Media tempatan melaporkan Parlimen baru dijangka bersidang pada 3 Julai.
Mengenai aduan terhadap 71 ahli Parlimen di 37 kawasan yang didakwa melanggar peraturan pilihan raya, Sawaeng berkata SPR tidak dapat menyelesaikan siasatan dalam tempoh 60 hari.
Oleh itu, suruhanjaya memutuskan untuk memperakui keputusan semua kerusi terlebih dahulu.
Mengenai siasatan terhadap pemimpin parti Move Forward dan calon perdana menteri, Pita Limjaroenrat, Sawaeng berkata siasatan masih belum selesai.
Pita sedang disiasat bagi menentukan sama ada beliau layak bertanding dalam pilihan raya umum bulan lepas kerana pemilikan saham dalam iTV Plc, penyiar yang menghentikan operasi pada 2017, yang mengikut undang-undang pilihan raya beliau tidak boleh bertanding.
Parti golongan muda Move Forward yang diterajui  Pita memperoleh lebih 14.2 juta undi dan memenangi 151 daripada 500 kerusi di Dewan Perwakilan pada pilihan raya bulan lalu.
Gabungan lapan parti yang diketuai oleh Parti Move Forward, ditubuhkan dan menguasai 313 daripada 500 kerusi Dewan.
Namun, tiada jaminan bahawa gabungan Pita akan berjaya membentuk kerajaan kerana ia masih perlu mendapatkan sokongan sekurang-kurangnya 63 ahli Senat yang dilantik oleh kerajaan tentera Perdana Menteri Prayuth Chan o-cha selepas rampasan kuasa 2014, untuk mengumpul 376 undi secara keseluruhan.
Berdasarkan sejarah, para senator sebelum ini menyebelahi parti yang disokong tentera.


Pesakit Covid tidak perlu ujian ulangan selepas kuarantin, kata KP kesihatan

Kementerian kesihatan (KKM) menekankan ujian ulangan tidak perlu bagi individu positif Covid-19 yang selesai menjalani kuarantin.Ketua Pengarah Kesihatan Dr Noor Hisham Abdullah berkata ujian yang sangat sensitif seperti Real-Time Reverse Transcription-Polymerase Chain Reaction (RT-PCR) masih dapat mengesan kehadiran bahan genetik virus pada sampel saluran pernafasan sehingga dua hingga tiga bulan setelah dijangkiti.“Misalnya dalam tempoh viral shedding. Namun, virus tersebut sudah tidak dapat membiak dan individu tersebut tidak mungkin boleh menyebarkan jangkitan,” katanya dalam kenyataan hari ini.Beliau juga memaklumkan ujian Covid-19 Antigen Rapid Test Kit (RTK-Ag) (kendiri dan profesional) boleh mengesan jangkitan wabak itu pada hari ketiga hingga ketujuh selepas terdedah kepada pesakit Covid-19.Selain itu, ujian RT-PCR boleh mengesan jangkitan seawal hari kedua hingga ke-14 selepas dijangkiti, justeru, ketepatan kedua-dua jenis ujian itu bergantung kepada tempoh jangkitan sewaktu sampel diambil.“Penggunaan RTK-Ag adalah disarankan kepada individu bergejala atau berada dalam kumpulan berisiko tinggi sekiranya tidak bergejala.“RTK-Ag membantu memudahkan proses pengesanan dan pengawalan jangkitan Covid-19 kerana kaedah ini adalah ringkas, mudah, murah, dan boleh dilakukan di lapangan dan proses pengujian adalah pantas dan keputusan ujian boleh diperoleh dalam masa 20 hingga 30 minit,” katanya.Dalam pada itu, beliau turut memaklumkan pesakit yang dikesan positif RTK-Ag kendiri perlu melaporkan keputusan ujian melalui aplikasi MySejahtera, mengemas kini status kesihatan (Home Assessment Tool) dan perlu menjalani isolasi seperti yang ditetapkan KKM. Katanya bagi ujian RT-PCR dan RTK-Ag profesional pula, pihak makmal atau pengamal perubatan yang menjalankan ujian tersebut perlu melaporkannya segera kepada KKM melalui Sistem Informasi Makmal Kesihatan Awam (Simka).“KKM menyarankan semua ujian RTK-Ag kendiri atau professional ataupun RT-PCR yang dijalankan perlu dilaporkan kepada KKM melalui MySejahtera atau Simka, tidak kira sama ada keputusannya adalah positif atau negatif, bagi membantu KKM mendapatkan gambaran lebih jelas kadar jangkitan yang berlaku dalam komuniti,” katanya.


Ewe tidak takut, selesa ketika SPRM rakam keterangan berkait kes rasuah Guan Eng, kata saksi

Mahkamah Sesyen hari ini diberitahu bahawa pengarah urusan Ewein Zanith Sdn Bhd (EZCB) iaitu mendiang Ewe Swee Kheng tidak menunjukkan perasaan takut semasa Suruhanjaya Pencegahan Rasuah Malaysia (SPRM) merakam percakapannya berkaitan kes rasuah bekas ketua menteri Pulau Pinang Lim Guan Eng, berhubung projek pembinaan jalan utama dan terowong dasar laut di negeri itu.Penolong Penguasa SPRM Mohamad Hambia, 29, berkata pada 21 Julai 2020 beliau telah menerima arahan daripada seorang pegawai atasan SPRM untuk merakam percakapan Ewe, 53, dan dua rakaman percakapan ahli perniagaan itu diambil pada 22 dan 24 Julai 2020 di ibu pejabat SPRM, Putrajaya.“Saksi itu dipanggil untuk datang ke ibu pejabat SPRM dan tiba pada 10.30 pagi. Saya kemudian membawa saksi ke bilik rakaman percakapan dan saksi diberikan rakaman percakapan terdahulu untuk dibaca dan diimbas semula, saksi mengakui beliau ingat. “Saya mula merakam percakapannya pada 11 pagi dan semasa rakaman percakapan diambil saya ada bertanya kepada saksi adakah beliau selesa dan saksi itu menyatakan dia selesa dan rakaman percakapan terus diambil selain saya turut memberi Ewe makan dan minum semasa rakaman percakapan itu diambil,” katanya.Beliau berkata demikian semasa pemeriksaan utama oleh timbalan pendakwa raya Francine Cheryl Rajendram pada perbicaraan kes rasuah Lim yang berdepan empat pertuduhan membabitkan pembinaan terowong dasar laut dan projek pembinaan jalan utama di negeri itu bernilai RM6.3 bilion.Pada prosiding sebelum ini, saksi pendakwaan ke-15, Muhammad Nazree Mansor yang juga penolong penguasa SPRM memberitahu mahkamah bahawa Ewe meluahkan rasa kebimbangan akan keselamatannya selepas membuat pendedahan berkaitan kes rasuah Lim melibatkan projek tersebut.Sementara itu, saksi pendakwaan ke-27 itu berkata selepas rakaman percakapan diambil, beliau telah meminta Ewe untuk membaca semula dan menurunkan tanda tangannya yang ditulis nama berserta nombor kad pengenalan bagi memenuhi syarat di bawah Seksyen 30 (8) Akta SPRM.Disoal Francine adakah Ewe diberi peluang untuk meminda rakaman percakapannya, Mohamad menjawab, “Ada, tetapi saksi (Ewe) tidak meminda dan menandatanganinya.”Mendiang Ewe yang sepatutnya dipanggil sebagai saksi pendakwaan ke-15 meninggal dunia, selepas dilaporkan terjatuh di sebuah unit kondominium mewah di Jalan Kelawei, Pulau Pinang, pada 5 Oktober 2021.Bagaimanapun, pada 16 Disember 2021, mahkamah membenarkan rakaman percakapan mendiang Ewe diterima masuk dan ditandakan sebagai eksibit dalam perbicaraan kes rasuah itu.Semasa disoal balas peguam Gobind Singh Deo, yang mewakili Lim, saksi itu berkata Ewe dalam rakaman percakapannya juga memberitahu Lim dan ahli keluarganya tidak pernah membeli unit kediaman di City of Dreams.Lim berhadapan pertuduhan pindaan menggunakan kedudukan sebagai ketua menteri Pulau Pinang untuk menerima rasuah RM3.3 juta, dalam membantu Consortium Zenith BUCG Sdn Bhd, iaitu syarikat milik Zarul Ahmad Mohd Zulkifli mendapatkan projek pembinaan bernilai RM6,341,383,702 di Pejabat Ketua Menteri Pulau Pinang, Tingkat 28, Komtar, George Town antara Januari 2011 hingga Ogos 2017. Bagi pertuduhan pindaan kedua, Lim didakwa meminta suapan daripada Zarul sebanyak 10% daripada keuntungan diperoleh syarikat itu, sebagai penghargaan mendapatkan projek itu dan dituduh melakukan perbuatan itu berhampiran The Garden Hotels, Lingkaran Syed Putra, Mid Valley City pada Mac 2011.Lim yang juga bekas setiausaha agung DAP itu turut berdepan dua pertuduhan menyebabkan dua lot tanah bernilai RM208.8 juta milik kerajaan Pulau Pinang dilupuskan kepada dua syarikat yang didakwa mempunyai kaitan dengan projek terowong dasar laut itu.Dia didakwa melakukan kesalahan itu di Pejabat Tanah dan Galian Pulau Pinang, Tingkat 21, Komtar pada 17 Februari 2015 dan 22 Mac 2017.Perbicaraan di hadapan hakim Azura Alwi bersambung 23 Jun ini.


Najib beritahu supaya fokus projek 1MDB-PSI, kata bekas pengerusi

Bekas pengerusi 1Malaysia Development Berhad (1MDB) Mohd Bakke Salleh memberitahu Mahkamah Tinggi bahawa Najib Razak memberitahunya menerusi telefon supaya tidak mengambil masa yang terlalu lama untuk mengkaji transaksi lepas, dan hanya beri tumpuan kepada projek usaha sama (JV) yang dicadangkan antara dana kekayaan berdaulat (1MDB) itu dengan PetroSaudi International Ltd (PSI).Bakke, 68, berkata pesanan itu telah disampaikan oleh Najib sendiri selepas bekas perdana menteri itu selesai bercakap dengan ahli perniagaan yang sedang dalam buruan Low Taek Jho atau Jho Low menerusi perbualan telefon semasa satu mesyuarat lembaga pengarah.Saksi pendakwaan ke-13 itu berkata demikian semasa pemeriksaan balas oleh peguam yang mengetuai pembelaan Najib, Muhammad Shafee Abdullah dalam perbicaraan Najib dan bekas ketua pegawai eksekutif 1MDB Arul Kanda Kandasamy atas dakwaan meminda laporan akhir audit 1MDB.Saksi itu merujuk kepada satu mesyuarat lembaga pengarah 1MDB yang dihadiri beliau serta Jho Low pada 26 September 2009, dan Jho Low dikatakan menerima panggilan telefon daripada Najib ketika itu.Bakke berkata walaupun beliau bimbang dengan beberapa isu yang dikaitkan 1MDB seperti AS$700 juta yang didakwa diseleweng, Najib memberitahunya supaya tidak mengambil masa yang panjang untuk mengkaji transaksi sebelumnya.“Najib memberitahu saya tidak perlu menghabiskan terlalu banyak masa melihat urus niaga lepas, dan hanya melihat cadangan JV, kerana perkara itu telah dibincangkan sejak sekian lama, dan kami perlu membuat keputusan secepat mungkin,” kata saksi itu.Bakke berkata bahawa disebabkan kata-kata Najib, beliau kemudiannya berasa cukup selesa untuk menyampaikan pesanan itu kepada ahli lembaga pengarah yang lain untuk meneruskan usaha sama berkenaan.Kepada soalan lain, saksi itu bersetuju bahawa Low mempunyai kawalan penuh ke atas pengurusan 1MDB kerana pihak (pengurusan) menerima arahan daripadanya walaupun Low tidak mempunyai sebarang jawatan rasmi dalam syarikat berkenaan.Kepada soalan bagaimana saksi itu boleh beranggapan bahawa Low mewakili Najib, Bakke berkata ia bukan sekadar tanggapan, kerana beliau pernah bertemu Low di pejabat Najib semasa beliau menjadi menteri pertahanan, dan juga ketika beliau menjadi timbalan perdana menteri di Putrajaya.Pada penghujung prosiding hari ini, hakim Mohamed Zaini Mazlan yang mendengar perbicaraan berkata beliau berasa seperti “berada di Mahkamah Keadilan Collin” disebabkan gaya pemeriksaan balas Shafee terhadap saksi yang menyentuh isu lebih berkaitan dengan kes rasuah 1MDB, dan bukannya kes laporan audit 1MDB.Hakim Zaini berkata demikian sebagai merujuk kepada Hakim Mahkamah Tinggi Collin Lawrence Sequerah, yang mendengar perbicaraan kes rasuah RM2.3 bilion 1MDB yang melibatkan Najib.Shafee kemudiannya berkata isu panggilan telefon itu dibangkitkan oleh ketua pendakwa raya Gopal Sri Ram semasa prosiding lepas dan pihak pembelaan berhak menyoal saksi mengenai perkara itu.Najib, 68, didakwa menggunakan kedudukan beliau ketika itu untuk mengarahkan pindaan dilakukan terhadap laporan akhir pengauditan 1MDB sebelum dibentangkan kepada Jawatankuasa Kira-kira Wang Negara (PAC), untuk mengelak sebarang tindakan diambil terhadapnya, manakala bekas ketua pegawai eksekutif (CEO) 1MDB, Arul Kanda Kandasamy, 45, didakwa bersubahat dengan Najib membuat pindaan bagi melindungi ahli Parlimen Pekan itu daripada dikenakan tindakan.Kesalahan itu didakwa dilakukan di Kompleks Jabatan Perdana Menteri, pusat pentadbiran kerajaan persekutuan, Wilayah Persekutuan Putrajaya antara 22 dan 26 Februari 2016.Kedua-dua mereka didakwa mengikut Seksyen 23(1) serta 24(1) Akta Suruhanjaya Pencegahan Rasuah Malaysia (SPRM) yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan.Perbicaraan di hadapan hakim Zaini bersambung 12 April.


Harapan tahun baru tetap bersinar buat keluarga miskin di Sarawak

Di Flat KMC, sebuah kawasan kejiranan kaum Cina di bandar Kuching, penduduknya meraikan kedatangan sambutan Tahun Baru Cina dengan keceriaan.Penempatan ini merupakan salah satu kawasan yang dibangunkan di bawah skim perumahan awam kerajaan negeri, dan majoriti penduduk yang menetap di sini terdiri daripada mereka berpendapatan rendah.Dalam kalangan penduduk di situ adalah sebuah keluarga empat beranak: sepasang pasangan warga emas, yang kedua-duanya berkerusi roda bersama dua anak mereka yang berkeperluan khas.Bagi Tan Heng Eong, 71, dan isterinya Chang Ted Nyuk, Tahun Baru Cina disambut dengan penuh makna dalam kesederhanaan.Ia disebabkan keadaan yang dialami mereka – selain berkerusi roda, Tan juga menderita dengan masalah penglihatan dan penyakit kulit yang serius sehingga menyukarkan pergerakannya.Tan dan Chang berterima kasih kepada satu-satunya anak perempuan yang ada, Mei Ching yang sudi menjaga mereka berdua.Malam semalam, keluarga itu menyambut Tahun Lembu dengan makan besar secara sederhana.“Saya menyedikan makan malam untuk keluarga menggunakan apa yang ada di dapur,” kata Mei Ching kepada MalaysiaNow.Sumber-sumber ini, hasil daripada apa yang mereka usahakan selama ini, adalah petanda aras kemiskinan.Sejak bertahun-tahun lalu, inilah cara bagaimana Mei Ching memasak makanan untuk Tahun Baru Cina buat keluarganya.Dia tidak kelihatan seperti wanita berusia 34 tahun disebabkan keadaan fizikalnya yang kurus kering.Di sebalik kesusahan yang dialami, riak wajahnya menggambarkan dia tetap bersyukur.Mei Ching hanya sempat bersekolah sehingga Darjah 2.Dia bergelut untuk berkomunikasi dalam bahasa Melayu ketika bercakap dengan MalaysiaNow mengenai harapannya agar Tahun Lembu akan membawa kegembiraan kepadanya dan keluarga.Baginya, sekatan perintah kawalan pergerakan Covid-19 dan yang menidakkan sambutan merupakan satu rahmat tanpa disedari kerana jiran-jirannya tidak akan keluar meninggalkan bandar untuk meraikannya.Ini bermakna dia dan keluarganya akan dapat makanan yang mereka bawa untuk dikongsi bersama.Mei Ching menghabiskan hari-harinya dengan menjaga kedua ibu bapanya dan abangnya yang turut mengalami masalah pertuturan, keluar bekerja. Dia dibayar gaji hari dengan melakukan kerja-kerja buruh.Baru-baru ini, nasib keluargannya mendapat perhatian sebuah badan bukan kerajaan, Hope Place yang membantu komuniti kurang bernasib baik di Kuching, dengan mengedarkan makanan dan bekalan perubatan serta menghulurkan bantuan ketika kecemasan.Mei Ching dan ayahnya turut menerima bantuan daripada jabatan kebajikan sebanyak RM250 dan RM350 setiap bulan.Namun, jumlah itu tidak mencukupi untuk menampung perbelanjaan mereka sekeluarga yang menetap di bandar ini.Abang Mei Ching hilang pekerjaan tetapnya ketika perintah kawalan pergerakan dikuatkuasakan awal tahun lepas.“Gaji hari yang diterima tidak banyak, sekadar RM15 hingga RM20 sehari. Dengan pendapatan kecil itu, dia tidak mampu menyara keluarganya,” kata Pengasas Hope Place Kevin Wan yang berusaha membantu keluarga itu.


Apple catat hampir AS$83 bilion keuntungan pada Jun

Apple pada Khamis mengumumkan laporan kewangan tahunannya untuk suku ketiga berakhir pada 25 Jun dengan rekod keuntungan pada suku Jun, mencatat AS$82.96 bilion, naik dua mata peratusan tahun ke tahun.
Syarikat itu mencatat keuntungan suku tahun bagi setiap saham yang dicairkan pada AS$1.20 berbanding AS$1.30 bagi tempoh sama tahun kewangan 2021.
Pendapatan bersihnya untuk suku berkenaan susut kepada AS$19.44 bilion berbanding AS$21.74 bilion tahun lalu dan jualan iPhone terkumpul pula adalah AS$40.67 bilion, naik dari AS$39.57 bilion.
Jualan aksesori, perkakasan rumah dan peranti lain, turun kepada AS$8.08 bilion berbanding AS$8.78 bilion setahun lalu. Pendapatan daripada sektor perkhidmatan pula meningkat kepada AS$19.60 dari AS$17.49 bilion.
Untung bersih jualan produk Apple di rantau China susut sedikit kepada AS$14.60 bilion dari AS$14.76 bilion tahun lalu.
"Rekod yang dicatatkan pada suku ini membuktikan usaha dan inovatif berterusan Apple, membangunkan kemungkinan baru serta meningkatkan tahap kehidupan pelanggan kami,” kata Ketua Pegawai Eksekutif, Tim Cook.
Beliau berkata keputusan untuk suku Jun mempamerkan kemampuan syarikat untuk mengurus perniagaan dengan berkesan di sebalik persekitaran pengurusan yang mencabar.
“Kita mencatat rekod baru keuntungan pada Jun dan produk siap terpasang kami, mencatatkan rekod tertinggi di setiap segmen geografi dan kategori produk,” kata Ketua Pegawai Kewangan, Luca Maestri.
Lembaga pengarah Apple sebelum ini mengumumkan dividen tunai sebanyak AS$0.20 sesaham bagi saham terbitan awam syarikat.


Kes mingguan denggi meningkat 11.6%

Jumlah kes demam denggi yang dilaporkan pada minggu epidemiologi (ME) ke-48 tahun ini dari 27 November hingga 3 Disember meningkat sebanyak 11.6% iaitu 1,935 kes berbanding 1,734 pada minggu sebelumnya.
Ketua Pengarah Kesihatan Dr Noor Hisham Abdullah memaklumkan dua kematian akibat komplikasi demam denggi dilaporkan pada ME ke-48.
Beliau berkata kumulatif kes demam denggi yang dilaporkan sehingga kini adalah 58,239 kes berbanding 24,049 kes bagi tempoh sama tahun lepas iaitu peningkatan sebanyak 142.2% manakala 39 kematian akibat komplikasi denggi dilaporkan berbanding 19 kematian bagi tempoh sama pada 2021.
"Sebanyak 53 lokaliti hotspot dilaporkan pada minggu ini berbanding 54 lokaliti hotspot pada minggu sebelumnya dengan 24 hotspot berada di Selangor, Sabah (16), Kuala Lumpur dan Putrajaya (10) serta masing-masing satu lokaliti di Pulau Pinang, Perak dan Sarawak," katanya dalam kenyataan hari ini.
Dr Noor Hisham berkata survelan chikungunya merekodkan sebanyak 21 kes pada ME ke-48 dengan 20 kes di Pulau Pinang dan satu kes di Selangor.
“Jumlah kumulatif kes chikungunya sehingga kini adalah 731 kes. Bagi survelan zika, sebanyak 2,003 sampel darah dan 17 sampel urin telah dijalankan saringan zika dan hasil kesemuanya adalah negatif," katanya.


Bayaran tunggakan cukai LHDN, Najib fail rayuan

Bekas perdana menteri, Najib Razak memfailkan rayuan terhadap keputusan agar beliau membayar tunggakan cukai tambahan berjumlah RM1.69 bilion kepada Lembaga Hasil Dalam Negeri (LHDN) bagi tempoh 2011 hingga 2017 selepas penghakiman ingkar dikenakan terhadapnya.Peguam beliau, Muhammad Farhan Muhammad Shafee berkata rayuan itu difailkan beberapa bulan lepas.“Pengurusan kes seterusnya ialah esok di Mahkamah Rayuan,” katanya ketika ditanya mengenai perkara itu hari ini.Pada 22 Julai lepas, Mahkamah Tinggi Kuala Lumpur membenarkan permohonan LHDN agar penghakiman terus dikenakan terhadap Najib.Hakim Ahmad Bache menetapkan bahawa memandangkan notis taksiran diserahkan dengan sempurna kepada Najib selaras dengan Seksyen 103(2) Akta Cukai Pendapatan 1967, maka cukai yang harus dibayar di bawah taksiran tambahan menjadi tertunggak dan perlu dibayar kepada LHDN.Beliau berkata defendan (setakat tarikh yang berkenaan) gagal membayar tunggakan cukai pendapatan tambahan berjumlah RM1,692,872,924.83 yang turut merangkumi penalti.Hakim seterusnya berkata menurut Seksyen 106 akta berkenaan, mahkamah mendapati cukai pendapatan tambahan itu telah tertunggak dan boleh diperoleh kembali sebagai hutang yang perlu dibayar kepada kerajaan bagi jumlah RM1,692,872,924.83, sebagaimana yang termaktub dalam sijil hutang yang dikeluarkan pada 5 Ogos 2019.“Mahkamah memutuskan penghakiman terus dikenakan ke atas defendan bagi jumlah yang dituntut oleh plaintif seperti mana dalam pernyataan tuntutan plaintif iaitu sebanyak RM1,692,872,924.83 dengan kos,” kata hakim itu.Memetik satu penghakiman Mahkamah Persekutuan, hakim itu berkata peruntukan sebagaimana yang ditekankan oleh Mahkamah Persekutuan iaitu “bayar dahulu, bincang kemudian”, walaupun keras, adalah peruntukan yang sengaja ditetapkan oleh perundangan disebabkan terdapat banyak insiden pengelakan cukai di negara ini.Beliau berkata defendan (setakat tarikh yang berkenaan) gagal membayar tunggakan cukai pendapatan tambahan berjumlah RM1,692,872,924.83 yang turut merangkumi penalti.Pada 25 Jun tahun lepas, kerajaan menerusi LHDN memfailkan saman terhadap ahli Parlimen Pekan itu, menuntut beliau membayar RM1.69 bilion bagi cukai pendapatan yang belum dibayar, kadar faedah lima peratus setahun dari tarikh penghakiman, kos dan relif lain yang difikirkan wajar oleh mahkamah.LHDN kemudian memfailkan permohonan untuk penghakiman terus.Penghakiman terus ialah apabila mahkamah memutuskan kes tertentu melalui hujahan tanpa mendengar keterangan saksi dalam perbicaraan.


Khairy tegur Adun Umno serang pelarian Rohingya

Bekas menteri kesihatan Khairy Jamaluddin menegur seorang Adun Umno dari Melaka berhubung kenyataan anti-Rohingya, mengatakan ini adalah sebahagian daripada sikap talam dua muka ahli politik yang sebelum ini memperjuangkan pelarian beragama Islam itu.
“Ada istilah untuk ini, NIMBY, ‘not in my back yard’.
“Dalam kata lain, 'kita perjuangkan isu Rohingya tapi kau jangan datang tempat aku lah',” kata Khairy pada edisi terbaharu podcast Keluar Sekejap, yang dihoskan bersama bekas ketua penerangan Umno Shahril Hamdan.
Khairy merujuk kepada catatan di media sosial oleh Adun Duyong dari Barisan Nasional Mohd Noor Helmy Abdul Halem, yang memberi amaran kepada pelarian Rohingya di kawasannya bahawa "ada YB gila yang akan sentiasa menggasak".
Awal tahun ini, Helmy menyeru agar Melaka bebas daripada pelarian Rohingya, menyalahkan masyarakat tersebut atas jenayah di negeri itu.
Helmy dalam catatan di Facebook juga menggesa pihak berkuasa untuk mengambil tindakan terhadap pelarian, dan memberi amaran kepada orang ramai supaya tidak menjadi "pengkhianat" dengan melindungi mereka.
Menyokong hujah Khairy itu, Shahril berkata kenyataan tersebut adalah simptom ahli politik yang menggunakan isu Rohingya untuk melonjakkan populariti mereka.
“Bila benda itu ada untung politik, kita pun ingat beberapa tahun dulu, isu Rohingya ini kita perjuangkan. Apabila tidak popular di kalangan masyarakat, kita nak jadi hero untuk mengecam dan (menggunakan) ayat-ayat yang tak berapa cantik,” kata Shahril.
Pada 2016, perdana menteri ketika itu Najib Razak telah mengetuai perhimpunan besar-besaran untuk menyuarakan sokongan terhadap Rohingya ketika kerajaan junta Myanmar meningkatkan tindakan mereka terhadap masyarakat minoriti Islam.
Bagaimanapun, empat tahun kemudian, pemimpin yang kini dipenjarakan, bertindak balas terhadap xenofobia yang semakin meningkat terhadap pelarian pada kemuncak pandemik Covid-19, sambil berkata kerajaan tidak diwajibkan untuk membantu komuniti Rohingya.
Bulan lalu, kumpulan hak asasi manusia Lawyers for Liberty (LFL) mengecam sebarang gesaan sesetengah pihak supaya melakukan keganasan terhadap pelarian Rohingya seperti yang tersebar di media sosial.
LFL juga mempersoalkan sikap berdiam diri kerajaan dalam isu itu "walaupun desakan untuk memantau laman media sosial", sambil mengatakan siasatan nampaknya tertumpu kepada mereka yang mempersoalkan integriti kerajaan.
“Kandungan xenofobia yang keterlaluan dan seruan kepada keganasan yang mesti ditangani dengan pantas oleh Kementerian Komunikasi dan Digital,” kata LFL.
Malaysia menjadi “rumah sementara” kepada lebih 100,000 Rohingya dari Myanmar yang melarikan diri daripada tindakan kejam di negara mereka, dianggarkan kira-kira 58% daripada 182,990 pelarian dan pencari suaka kini berada di negara ini.